c: text/html

text:
नवका- पुरनका लेख सर्च करु...
एकटा आवश्यक सूचना
एहि ठाम संलग्न एकटा फोटो के ध्यान स' देखल जाउ ई हमरा लोकनिक संस्था विद्यापति मैथिल युवा मंच के एक सक्रिय सदस्य छथि :
नाम- धीरज कुमार झा
अवस्था-३५-४० वर्ष
वर्तमान आवास-राहुल विहार, गाज़ियाबाद
जे की विगत १७ जून स' बिना कोनो सूचना के लापता छथि, हिनका परिवारक लोक आ हमरा लोकनि सेहो बहुत चिंतित छी कतहु कोनो पता नहीं चलि पाबि रहल अछि, एहि में अपनें लोकनि स' एक निवेदन अछि जे, ज' हिनका जनैत होईयन्हि वा कतहु कोनो स्थिति में देखने होईयन्हि त' नीचा देल गेल न. पर अबिलम्ब सूचित कयल जाउ आ प्रयास करू जे अपनेंक जे कियो परिचित होइथ हुनका तक ई मेल के पठाओल जाय जाहि स' किछु ने किछु पता चलि पाबय I
1. 09310350503-बसंत कुमार झा
2. 08527345179-पशुपतिनाथ झा
3. 09811860269-नवीन झा
संस्था एहि सहयोग हेतु अपनेंक आजीवन आभारी रहत I
--
सधन्यवाद,
विद्यापति मैथिल युवा मंच
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)

robotstxt: allowed

filter: keep


text:
नवका- पुरनका लेख सर्च करु...
मिथिला के बेटी मैथिलीक सपना आईएएस
मैथिली अपन मां-पिताजी संग नोएडा मे रहय छथि आआोर एहन पहिल बेर भेल जे नोएडा सं सीबीएसई 12 वीं मे कोनो छात्रा सेकेंड टॉपर बनलीह.
मूलतः भागलपुर निवासी पिता बृजकिशोर
मिश्रा और माता अपर्णा झा जीक के पुत्री मैथिली नोयडा के एमिटी इंटरनेशनल स्कूल के छात्रा छथि. बृजकिशोर जी आआो अपर्णा जी दुनू गोटे सुप्रीम कोर्ट में वकील छथि.
अगर विषय के हिसाब सं देखय जाए तं इतिहास मे 100 मे 100, अर्थ शास्त्र मे 100 मे 100, सायकोलॉजी मे 100 मे 99, राजनीति शास्त्र मे 100 मे 98 आ अंग्रेजी मे 100 मे 98 नंबर प्राप्त केलनि. यानि 500 मे 495 अंक. शानदार.
एतेक नीक नंबर ओहो बिना ट्यूशन पढ़ने. मैथिली मिश्रा रोज 10 सं 12 घंटा पढ़ाई करि एतेक मार्क लाबय मे सफलता प्राप्त केलनि. ओना एहि मे मैथिली के मां- पापा के संग चाचीजीक सहयोग मिललन्हि.
मैथिली के सपना सिविल सर्विसेज के परीक्षा द आइएएस बनय के छनि. एहि लेल मैथिली दिल्ली विश्वविद्यालय के श्रीराम कॉलेज सं राजनीति शास्त्र मे बीए आआोर एमए करय चाहय छथीह.
हिनका किताब पढ़य के आओर पेंटिंग करय के विशेष शौक छनि.
मिथिला मैथिल के नाम रौशन करबाक लेल मैथिली मिश्रा के बधाई आओर शुभकामना...
एहि ठाम अहां कंमेट बॉक्स मे मैथिली मिश्रा के अपन शुभकामना संदेश लिख सकय छी
2 टिप्पणियां:


text:
कलकत्ताक ताज़ाटीवी सभागार मे मैथिली-हिन्दी केर बहुचर्चित साहित्यकार राजकमल चौधरी पर परिचर्चा आयोजित भेल. जाहि मे महानगरक प्रबुद्ध साहित्यिक लोकनि भाग लेलनि.
मिथिला विकास परिषद् द्वारा आयोजित परिचर्चा सं पहिने अशोक झा बीजभाषण देलनि. ओ कहलनि जे हमरा लोकनि कें राजकमल सं प्रेरणा लेबाक चाही. बहुत कम आयु मे ओ विपुल साहित्य रचलनि. ओ वर्त्तमान कें देखैत भविष्यक बात लिखलनि. रविदिन 16 जुलाइ कें बेरूपहर आयोजित कार्यक्रम मे प्रो. शंकर झा, नवीन चौधरी, गीतेश शर्मा, अजय तिरहुतिया, भास्कर झा आदि राजकमलक जीवन ओ साहित्य केर विविध पक्ष पर चर्चा केलनि. कार्यक्रमक दोसर सत्र मे रूपा चौधरी, बिनय भूषण, अमर भारती, विजय इस्सर, नबोनाथ झा, रूपेश त्योंथ आदि कवि लोकनि राजकमलक कविताक पाठ केलनि.
ज्ञात हो जे राजकमल चौधरीक कर्मक्षेत्र कलकत्ता रहल छल. हुनक मृत्यु मात्र 38 वर्षक अवस्था मे भ' गेलनि. ओ मैथिली-हिंदी मे प्रचुर साहित्य लिखलनि. मैथिली मे करीप 100 कविता, तीन उपन्यास, 37 कथा, तीन एकांकी आ चारिटा आलोचनात्मक निबंध लिखने छलाह. संगहि ओ हिंदी मे आठ उपन्यास, करीब 250 कविता, 92 कथा, 55 निबंध आ तीनटा नाटक लिखलनि.
कार्यक्रम मे राजकमल पर पोथी प्रकाशित करबाक घोषणा करैत मिविप अध्यक्ष अशोक झा कहलनि जे हमरा लोकनि कें विद्यापति सं आगू बढि क' सोचबाक चाही. साहित्यक फलक बढेबाक चाही. शोध संबंधी पोथी सबहक नितांत अभाव देखबा मे आबि रहल अछि. अंजय चौधरी धन्यवाद ज्ञापन केलनि.


text:
अजमेर
अजमेर (उच्चारण [ədʒmeːr] ( सुनी)) भारतक राज्य राजस्थानक एक मुख्या शहर आ सुन्दर अजमेर जिलाक केन्द्र छी । सन् २०११ कें भारतक जनगणना अनुसार अजमेरक जनसङ्ख्या ५,५२,३६० अछि आ एकर शहरी जनसङ्ख्या ५,४२,५८० अछि । ई शहर राज्य राजधानी जयपुरसँ १३५ किमी आ राष्ट्रिय राजधानी नयाँ दिल्लीसँ ३९१ किमी दुर अछि ।
ई शहरक स्थापना शाकम्बरी चौहान शासक अजयराज प्रथम वा अजयराज द्वितीयद्वारा कएल गेल छल । ई शहर १२हम शताब्दीधरि चौहानसभक राजधानी रहल छल ।
अजमेर शहर अरावली पर्वतसँ घेरल अछि । ई सुफी सन्त ख्वाजा मोइनुद्दीन चिस्तीक दरगाहक लेल प्रसिद्ध अछि । शहरसँ ११ किमी दुर पुष्कर जे ब्रम्हाक मन्दिरक लेल प्रसिद्ध अछि एक पौराणिक हिन्दू धार्मिक केन्द्र छी । भारत सरकारद्वारा अजमेर शहरकें धरोहर शहरक रूपमे चुनाव कएल गेल अछि ।[१]अजमेरमे मेघवंशी, जाट, गुर्जर, रावत ब्राह्मण, गर्ग, भील आ जैन समुदायक बहुमत अछि ।
इतिहास[सम्पादन करी]
ई नगर सातम शताब्दीमे अजयराज सिंह नामक एक चौहान राजाद्वारा बसायल गेल छल । ई नगर कऽ मूल नाम अजयमेरू छल ।[२] सन् १३६५ मे मेवाड़क शासक, सन् १५५६ मे अकबर आ सन् १७७० सँ सन् १८८० धरि मेवाड़ तथा मारवाड़क अनेक शासकद्वारा शासित भऽ अन्तमे सन् १८८१ मे ई अङ्ग्रेजसभक आधिपत्यमे चलि गेल ।
भूगोल[सम्पादन करी]
अजमेर शहर भारतक उत्तरदक्षिणमे अवस्थित अछि आ अरावली पर्वतसँ घेरल अछि । तारागढ़ पहाड़क श्रेणीक नीचला ढलानपर ई शहर अवस्थित अछि । विशाल नागपत्थर श्रेणी अजमेरकें पश्चिममे अवस्थित थार मरुभूमिसँ संरक्षित करैत अछि ।
मौसम[सम्पादन करी]
अजमेरक मौसम प्राय गरम रहैत अछि आ जुन आ सितम्बरक मध्यमे होमएवला मनुसनमे ५५ सेन्टिमिटर (२२ इन्च) पानि पड़ैत अछि । अप्रैल आ जुलाईक आरम्भमे अजमेरक दैनिक तापक्रम ३० °से (८६ °फे) रहैत अछि । मनसुनक अवधिमे अजमेरमे भारी वर्षा आ बिजली चमकैत अछि मुदा बाढ़िक खतरा नै रहैत अछि । ठण्डा महिनाक आरम्भ नवम्बरमे होइत अछि आ अन्त फरबरीमे होइत अछि आ ई समय ई शहरक औसत तापक्रम १५–१८ °से (५९–६४ °फे) रहैत अछि ।
यातायात[सम्पादन करी]
अजमेर शहर भारतक मुख्य शहरसभसँ सड़क आ रेलसँ जुड़ल अछि । प्रस्तावित वायु सेवा सन् २०१७ कऽ अन्तमे आरम्भ होमएक सम्भावना अछि ।
सन्दर्भ सामग्रीसभ[सम्पादन करी]
- ↑ "Introduction", Hriday official website।
- ↑ "Ajmer Tourism: Places to Visit in Ajmer - Rajasthan Tourism", tourism.rajasthan.gov.in (en-INमे), अन्तिम पहुँच २०१७-०३-१०।
- ↑ "Monthly mean maximum and minimum temperature and total rainfall of important cities (PDF)", मूलसँ २०१५-०४-१३-मे सङ्ग्रहित, अन्तिम पहुँच २०१३-०७-२८।
|deadurl=प्यारामिटर ग्रहण नै केलक (सहायता)
बाह्य जडीसभ[सम्पादन करी]


text:
स्वर्गीय भोगेन्द्र झा मैथिली संस्कृति, माटि आ मैथिली भाषाक संरक्षकक रूप मे अथाह छथि, शाश्वत छथि, अनंत छथि। भाई विजय चन्द्र झा हमरा कहलनि जे अपन अनुभवक आधार पर भोगेन्द्र जी पर किछु लिखू। भेल कोना लिखू? फेर भेल, हठात मना कोना क’ देबनि! निर्णय लेलौं जे लिखब। लिखब त’ कोना लिखब? हमर शिक्षा मानव विज्ञान मे भेल अछि। मानवशास्त्र मे केस स्टडीक विधान छैक। एहि विधान मे ई ट्रैनिंग देल जाइत छैक जे कुनो व्यक्ति पर अहाँ हुनका संगे रहि क’ अपन व्यक्तिगत अनुभव पर हुनक व्यक्तित्वक व्याख्या करू। व्यष्टि सँ समष्टि। परमाणु सँ अणुक यात्रा। एक सँ अनेककेँ बुझब। हम अही धर्मक पालन करैत स्वर्गीय भोगेन्द्र झा पर किछु चर्च करबाक प्रयास करैत छी। भोगेन्द्र झा आ यात्री/नागार्जुनक जीवनक यथार्थ सँ कम्युनिस्ट छलनि। ओ अवसरवादिता, गुटबाजी, गठबन्धनक नाम पर सिद्धांतकेँ ताक पर राखबक परिपाटी सँ दूर छला। नागार्जुनक कविताक 2 पंक्ति:
“रोजी-रोटी, हक की बातें जो भी मुंह पर लाएगा!कोई भी हो, निश्चय ही वह कम्युनिस्ट कहलाएगा!!”
जेना दुनू पर लागू होइत छलनि। मुदा दुनू महामानवकेँ मिथिलाक लोक ओ सम्मान नहि द सकलनि जकर ओ अधिकारी छला। दुनूक साम्यवादकेँ आजुक नेता आ बहुत बुद्धिजीवी सेहो तिलांजलि द’ देने छथि। बात भोगेन्द्र जीक करैत छी त बता दी जे भोगेन्द्र जी नास्तिक नहि छला। ओ छद्म, प्रपंच, दुराचार, धर्मक नाम पर ऊँच-नीच, जाति-पाति, छुआछुतक विरोधी छला। मुदा धर्मक नीक तत्व आ बातक समर्थक छला।
हमरा ऐना लगैत अछि जे भोगेन्द्र झाकेँ कोनो पार्टी विशेषक लोकक रूप मे जोडि क’ नहि देखक चाही। ओ समाजक छला, मैथिली भाषाक छला, मिथिलाक समस्याक बारे मे सोचय बला सजग प्रहरी छला। ताहि हुनका नामक आगा हम कहियो कॉमरेड शब्दक प्रयोग नहि करैत छी। जीवनक दू अवस्था मे भोगेन्द्र जीक सानिध्य भेटबाक सौभाग्य प्राप्त भेल अछि हमरा। प्रथम ताहि क्षण जखन 11-12 वर्षक बच्चा रही। दोसर जखन दिल्ली यूनिवर्सिटी मे शोध करैत रही। दुनू साहचर्य संयोग सँ बिना कोनो पूर्व योजनाक मुदा दुनू हमर जीवन पर अमिट छाप छोड़लक।
बात प्रथम भेट सँ करैत छी। ई बात 1977-78 क अछि। हमर पिता ओहि समय सिमडेगा, झारखण्ड मे खादी भण्डारक व्यवस्थापक छला। पढ़ाई हमर ठीक सँ नहि भ’ रहल छल। पिताजी हमर माँ सँ कहलथिन जे ककरो संगे सिमडेगा चलि आबथि कैलाश। हमर गामक रोहित मिश्र कम्युनिस्ट नेता छला। ओ रांचीक रसियन हॉस्टल मे रहैत छला। संयोग सँ गाम आयल छला रोहित। माँ निवेदन केलथिन त’ ओ तैयार भेला जे हमरा अपना संगे राँची लेने जेता आ ओतय सिमडेगा बला बस मे बैसा देता। हम रोहित भाई संग राँची लेल बिदा भेलौ। सबसँ पहिने पटना लेल बिदा भेलौं। ताहि समय पटनाक गाँधी सेतु बनिते रहैक। पानी जहाज सँ हम सब पटना पहुचलौं – पहलेजा सँ महेन्द्रू घाट। पटना मे अजय भवन गेलौं। संयोग सँ भोगेन्द्र जी ओतहि छला।
पटना मे पांच दिन रहलौं। सब दिन 6-8 घंटा हुनका संगे बिताबी। बुझबे नहि कएल जे अतेक पैघ लोक छथि? सब तरहक बात करथि। कहथि, “अहाँक अरेड गामक लोक त’ पहलमानी मे माहिर अछि। इहो कहलनि जे बंगट मिश्र सँ आ किछु आन पहलमान सब सँ थोड़ेक बहुत कुश्ती हमहु सिखने छी। कुश्तीक नियम ओकर चालि मांजल ओस्ताद (पहलमान) जकाँ बतबथि। हमर क्षीण शरीर छल मुदा गाम मे लोक सबकेँ अखाड़ा सब पर पहलमानी करैत देखैत रहैत छलहुँ ताहि ल’ क’ अहि विधा पर थोड़ेक इच्छा जरुर छल। भोगेन्द्र जी धोबिया पाट, चित, पट करक अनेक गुणक गूढ़ सब कहलनि। अरेड, जरैल, सतलखा, करही, बरहा आदिक नामी पहलमानक गुण कहथि, कथा कहथि। इहो कहथि जे केरा खाई, कारण ई सम्पूर्ण पौष्टिक आहार छैक। मोट छिलका भेलाक कारने सुरक्षित छैक, एहि मे कोनो प्रदुषण अथवा मिलावटक खतरा नहि छैक आदि-आदि। लगैत छल सब दिन हिनका सँ सीखते रही। सब सँ पैघ बात ई लागल जे ओ बाल मनोविज्ञान खूब जनैत छला। एहने बात सब बाजथि जाहि मे हमरा मोन लागय। जतबे ओ बाजथि ततबे हम बाजी। जहिना हम मनोयोगपुर्वक हुनका सुनी तहिना ओ हमरा सुनथि। अपन पांच दिनक अनुभवक आधार पर कहि सकैत छी जे ओ हमरा जीवनक सर्वश्रेष्ठ शिक्षक छला। हुनकर शब्द आइओ ओहिना घुमरैत अछि। जीवन भरि याद रहत।
दोसर अनुभव 1992 ईस्वीक अछि। हम दिल्ली यूनिवर्सिटी मे रिसर्च करैत रही। एम. फिल. पूरा होब’ बला छल। मानसरोवर हॉस्टल में रहैत रही। बिहार सरकार एकाएक बिहार लोक सेवा सँ मैथिली केँ हटा देलकैक। यूनिवर्सिटीक शोधार्थी, युवा शिक्षक एवं विद्यार्थी एहि पर एक आपातकालीन बैसार यूनिवर्सिटीक जवाहर वाटिका मे रखलनि। हमरो आबए लेल कहै गेला। नेनपन सँ मिथिला सँ बाहर रहला सँ हम मैथिली साहित्य साफे नहि पढ़ने रही। बजैत जरुर रही मुदा लिखबाक लुइर नहि छल। खैर, हम पहुच गेलौं। बहुत लोकक जुटान रहैक। अन्तिम निर्णय ई भेलैक जे एक फोरम “मैथिली बचाओ आन्दोलन”क नाम सँ तुरत बनए। फोरम बनि गेलैक, शिशिर कुमार झा (रामजस कॉलेज) ओकर संयोजक, राधा माधव भरद्वाज (दीनदयाल कॉलेज), अध्यक्ष भेला आ हमरा बलजोरी महासचिव बनाओल गेल। निर्णय ई भेलैक जे राजघाट पर एक धरनाक आयोजन करी। धरनास्थल पर हमरा लोकनि एकत्रित भेलौं। एक घंटाक बाद ओतय भोगेन्द्र जी अखिल भारतीय मिथिला संघक किछु कार्यकर्त्ता संगे आबि गेला। ओहि समय विजय चन्द्र झा एहि संस्था के महासचिव छला। बातचीत भेल आ निर्णय भेलैक जे संगठित भ’ लड़ाई लड़ी तखने किछु संभव अछि। आब भोगेन्द्र जी संगे नव समीकरण बनल। हमरा हुनक व्यक्तित्व मे चुम्बकीय आकर्षण बुझैत छल। हुनक सोच बिलकुल अलग छलनि। जखन ओ मैथिली भाषा, मिथिला संस्कृति, मिथिला क्षेत्रक बात करैत छला त’ हुनकर सोच पोलिटिकल आइडियोलॉजी, सोशलिज्म, पार्टी लाइन सँ भिन्न होइत छलनि। लगैत छल जे आदमी जँ हिनका संगे लागि जाय त’ मैथिली संस्कृतिक सब आयामक प्रकाण्ड ज्ञाता भ’ जायत। भोगेन्द्र जी जखन मैथिली भाषा आ संस्कृतिक बात करैत छला त’ आर कोनो गप्प नहि। राजनीति सँ हजारो कोस दूर भ’ जाईत छला। आब कहाँ भेटैत अछि ओहेन लोक – निश्छल, निष्कलंक आ केवल आ केवल मातृभूमि लेल समर्पित! हुनका हमरा द’ बुझल छलनि जे हमरा कम्युनिस्ट आइडियोलॉजी आ भारतीय कम्युनिस्ट पार्टी सँ किछु लेबाक-देबाक नहि अछि, हमर आइडियोलॉजी विपरीत अछि। तथापि ओ हमरा कोनो बहुत अधिक समर्पित कम्युनिस्ट सँ अधिके सिनेह करैत छला।
भोगेन्द्र जी मैथिलीक अष्टम अनुसूची मे स्थान भेटि जाइक ताहि लेल राति-दिन एक केने रहैत छला। सब दिन किछु ने किछु कागजात बनेनाई आ फेर ओहि पर काज केनाई हुनकर दैनिक क्रिया-कलाप भ’ गेल रहनि। ताहि मे अधिक काल विजय चन्द्र झा जी हुनक हनुमान बनल रहैत छला। कतेक बेर तत्कालीन गृहमंत्री श्री यसवंत राव चौहान, त’ कखनो प्रधानमंत्री कार्यालय त’ कखनो लालकृष्ण अडवाणी लग त’ कखनो ककरो लग, सत्ता सँ विपक्ष धरि सब ठाम घुमैत रहैत छला। उद्देश्य अतबे जे सत्ता अथवा विपक्ष कियोक एकर विपरीत मे नहि बाजय। एक मिशन – मैथिलीक भारतक संविधानक अष्टम अनुसूची मे स्थान। कखनो-कखनो हुनका इहो होइत छलनि जे पत्नी के असमय मृत्युक बादो ओ अपन कर्तव्य मे कतौ ने कतौ पिछडि गेला। जेना हुईस गेला!
भोगेन्द्र जीकेँ लगैत छलनि जे मैथिली भाषाक विकास लेल जरुरी छैक जे एकरा मे सब जाति, वर्ग, क्षेत्र द्वारा व्यवहरित शब्द, फकड़ा, खिस्सा, कहानी, पीहानी, लोक परंपरा, बिध बेभहारक समावेश हो। ओ मैथिली भाषाक बहुरंगी चहट्गर चुनरीक रूप मे देखैत छला एकरंगी अमंगलकारी बाल विधवाक मारकिन बला रंगहीन नुआ नहि।
भोगेन्द्र जी मिथिलाक नदीक संतुलन कए बाढि रोकबा लेल अपसियाँत रहैत छला। हुनकर इच्छा छलनि, जे पूर्ण रूप सँ वैज्ञानिक छलनि, जे कोशी-कमला-बागमती-भुतही-बलानक बाढिक प्रकोप सँ बचेबा लेल नेपाल मे डैम बना बृहत् स्तर पर पनबिजलीक उत्पादन कएल जाय। एहि सँ बाढिक समस्याक स्फूर्त निदान संभव अछि आ पर्याप्त बिजलीक आपूर्ति भेला सँ नव-नव उद्योगक स्थापना शुरू हैतेई, लोक उद्योग लगेता, रोजगारक अवसर भेटतै, लोकक जत्था-क-जत्था मे जे पलायन भ’ रहल अछि ताहि पर तुरत अंकुश लागि जेतैक; क्षेत्रक दरिद्रताक निवारण शुरू हेतैक, मिथिला सब तरहें सम्पन्न हैत। जे पानि आई विनाशक कारण छैक से एहि सँ विकासक यंत्र बनत। एहि विषय पर भोगेन्द्र जी अनेक भाषण देला, लेख तैयार केलनि आ किछु पोथी सेहो लिखला। प्रमुख पोथी (अथवा बुकलेट) मे निम्नलिखितक नाम लेल जा सकैत अछि:
1. मल्टीपरपस हाई डैम्स (मैथिली, हिंदी आ अंग्रेजी)
2. रीवर मैनेजमेंट (अंग्रेजी)
3. अन्सिएंट इंडियन ट्रेडिशन एंड कम्युनिज्म (मैथिली आ अंग्रेजी)
4. भारतीय दर्शन क ख ग घ (मैथिली)
5. क्रन्तियोग (मैथिली)
मुदा पोथी सँ हजारो गुणा अधिक बात आ तथ्य हुनक बजबा मे छलनि। ओ वाचन परंपराक मनीषी छला – नित्य स्तुत्य आ प्रणम्य, गुण-ग्राहक, सर्वजन समाजक उद्घोषक।
भोगेन्द्र जीक एहि योजना केँ राष्ट्रीय आ अंतर्राष्ट्रीय स्तरक पानि विशेषज्ञ, इंजिनियर सब कियोक पसीन केलक। भारतक तत्कालीन प्रधानमंत्री श्रीमती इंदिरा गाँधी एक बेर नेपाल आ भारतक संयुक्त योजनाक लेल एक विशिष्ट मण्डलक गठन केलनि जकर भोगेन्द्र जी सदस्य छला। ओ नेपाल सेहो गेला। एहि परियोजना मे बहुत पैघ राशिक आवश्यकता रहैक मुदा राज्य सरकार आ केन्द्र सरकारक सतत उदासीनताक कारणॆ ई परियोजना फ़ाइल् मे धूल-गर्दा फकैत रहलै। नेपालक आर्थिक स्थिति एहेन नहि छैक जे ओ एहि खर्चक वहन क’ सकय। मिथिला बाढिक प्रकोप सँ त्राहिमाम करैत रहैत अछि। अहि सालक भीषण बाढि सँ कतेक जान-मालक क्षति भेल अछि ताहि सँ हमरालोकनि नीक जकाँ अवगत छी। मिथिलाक आन्दोलनी, युवक, छात्र नेता, प्लानर, सोशल एनिमेटर सबकेँ एहि दिश सोच’ क जरूरत छनि। राज्य सरकार आ केन्द्र सरकार पर दबाबक राजनीति बनबक जरूरत छैक, तखने एकर निदान संभव अछि। आ एकर निदान मात्र आ मात्र भोगेन्द्र जीक सोच सँ संभव अछि।
मिथिलाक सीता पर आई हमर सोच, हमर लेख आदिक लोक आ विद्वान सब बहुत प्रशंसा करैत छथि। होइत अछि भोगेन्द्र जी रहितथि त’ कतेक भाव विभोर होइतथि? कारण ई जे मिथिलाक धिया सियाक अवधारणा हम भोगेन्द्र जी सँ हुनकर संसर्ग मे हुनके सँ सिखने छी। हमर पीएचडीक शोध विषय छल “स्ट्रक्चर एंड कॉग्निशन ऑफ़ मैथिली फोक सोंग्स: एन एनालिटिकल स्टडी ऑफ़ एंथ्रोपोलॉजी ऑफ़ म्यूजिक” एहि पर हमर काज मुलतः चारि लोकक विचार सँ प्रेरित अछि – भोगेन्द्र झा, प्रोफेसर बैद्यनाथ सरस्वती, प्रोफेसर हेतुकर झा, आ प्रोफेसर डी. के. भट्टाचार्य। आश्चर्य तखन लगैत छल जखन भोगेन्द्र जी स्त्रीगन सबहक मैथिली गीतक बात करथि। कतेक गीत हुनका कंठाग्र रहनि तकर अंत नहि। सीताक जखन बात होनि त’ बाजथि: “राम बियाहने कोन फल भेल/ सीता जन्म कनिते गेल!” से जखन कहथि त’ हुनकर पुरुख हृदय मे जेना स्त्रीगणक आत्मा घुईस जानि – हे भगवान! कोन कसूर बिधना भेल बाम/ कहब दुःख ककरा?
भोगेन्द्र जी कहथि: “जनैत छी के. के. एखनो मिथिलाक स्त्रीगन कहाँ स्वतंत्र छथि? वेदना मे बहिते रहैत छथि। एखनो जखन मैथिलानी सब कष्ट मे रहैत छथि त’ दोदिल होइत बाजि उठैत छथि: ‘फाटू हे धरती?’ उफ़, जेना सब मे सीता बैसिल होथि! जेना धरती सब किछु सहि लेती मुदा अपन धियाक अपमान नहि! जेना मैथिलानीकेँ जनमिते कान मे कहि देल जाई छनि जे जखन सबतरि सँ थाकि जैब त’ धरतीक शरण माँगि लेब!” ई बात कहैत भोगेन्द्र जीक आंखि नोर सँ भरि जानि। मुदा ओहि नोरक ठोप देखबा लेल कियोक कहाँ भेल तैयार?
बात आगा बढ़बैत छी। भोगेन्द्र जी जनक, याज्ञवल्क्य, विद्यापति, पक्षधर, वाचस्पति, मंडन, अयाची, शंकरक बात करैत छला। ओ लखिमा आ विश्वासदेवीक गुणक ग्राहक छला। गार्गीकेँ आगा अनैत मैथिलानीकेँ सब क्षेत्र मे आगा आनय केर समर्थक छला। वैदिक संस्कृतिक पक्षधर छला जे कर्म आधारित साम्यवादक समाजक बात करैत अछि। हुनका पंजी व्यवस्था, मूल, मूलग्राम, बीजपुरुष सब चीज़क ज्ञान छलनि। भोगेन्द्र जी कहियो कोनो मंदिर अथवा पूजा स्थली मे जूता चप्पल पहिरने नहि प्रवेश केलनि। ओ पूजा भले मंदिर मे नहि करैत छला मुदा हृदयक कण-कण मे हुनका भैरवि आ भगवान बसैत छलथिन। ओ निक परंपराक भंजक नहि संरक्षक छला। विद्यापतिक बाद मैथिली भाषा लेल हुनका सँ साकांक्ष कियोक नहि भेल। ओ देसिल बयनाक कर्णधार छला। आई मैथिलीक अष्टम अनुसूची लेल सब कियोक बड़का-बड़का तीर मारैत छथि मुदा एहि स्थान पर मैथिली केँ आनय बला मात्र भोगेन्द्र जी छला। हुनकर व्यक्तिगत जीवन मे भारतीय संस्कृति, वेद, धर्मशास्त्र, रामायण, महाभारत, गीता, मनुस्मृतिक छाप छलनि। ओ क़ुरान आ बाइबिल सेहो पढने छला। सहज मुद्रा मे सिद्ध ऋषि जकाँ लोककेँ कहैत छलथिन “हम भारतीय दर्शन, धर्मशास्त्र पढि क’ कम्युनिस्ट भेल छी। मार्क्स सँ अधिक कम्युनिस्ट बनेबा मे हमरा लेल भारतीय दर्शन प्रभावकारी अछि”। एहि बातकेँ ओ सब लोक स्वीकार करता जे हुनका मैथिली लेल दौड़ैत, लड़ैत, संघर्ष करैत देखने छथि। हुनका लेल जनकल्याण परिवार सँ पैघ छलनि। कहियो अपन परिवार दिस ध्यान नहि देलनि।
बातक क्रम मे भोगेन्द्र जी एक दिन कहलनि: “जनैत छी के. के.? हमर नेतागिरीक कोनो फायदा त’ हमर पुत्र सबकेँ नहि भेलनि, ओकर हानि जरुर भ’ गेलनि। कहियो कोनो गुप्त आ महत्वपूर्ण विभाग हमरा द्वारे हमरा बेटा केँ नहि भेटैत छनि।” उचितो छलनि कहब। आखिर एक पिता अपन बात ककरो लग त’ बाजत ने?
अतेक कहीं सिम्लिसिटी भेलैक अछि? एक कम्युनिस्ट जीवन भरि गाँधीवादी विचारधाराक पोषक बनल रहल। सत्य आ अहिंसाक गुणगान करैत रहल। मोटका खादी धोती, दुसुत्ती खादीक कुर्ता, गोल गला गंजी, बंडी आ उपर सँ खादीक गमछा। यएह छलनि भोगेन्द्र जीक जीवन भरिक ड्रेस कोड अथवा वस्त्र विन्यास। स्मरण नहि आबि रहल अछि जे एकर अतिरिक्त हुनका कहियो कोनो आन वस्त्र अथवा अही वस्त्र मे कनि ताम-झाम संग कतौ देखने होई!
राजनीतिक अलग चक्र चलैत छैक। लोक ओहि चक्र मे फसैत अछि। उबरैत अछि। नव समीकरण कखनो-कखनो सब किछुकेँ समाप्त क’ दैत छैक। एहने सन समयक फेर मे भोगेन्द्र जी सेहो फसला। उचिते फसला। सब दिन सीताक चर्च करब त’ सीताक दुखो ने झेलब! चलू इतिहास मे चलैत छी संगे-संगे। 1976 मे मधुबनी लोकसभा मे नब परसीमन लागू भेलै। 1976 मे एक बात आरो भेलैक – पूर्वी लोकसभाक झंझारपुर नाम देल गेलैक, जकरा जयनगर लोकसभा कहल जैत छलैक आब ओ मधुबनी लोकसभा क्षेत्र भ’ गेलैक। अहि परसीमन सँ झंझारपुर मे कम्युनिस्ट पार्टी ऑफ़ इंडिया (सीपीआई) कमजोर भ’ गेलैक। जेना सब समीकरण ढनमना गेल हो! आब देखू की होइत छैक एकर परिणाम?
इमरजेंसीक बाद जनतादलक लहरि भेलैक, जाहि मे हुकुमदेव नारायण यादव चुनाव मे विजयी भेला। भोगेन्द्र जी चुनाव हारि गेला। आपसी कलहक कारण जनता दल मे टूट भेलैक आ 1980 ईस्वी मे मध्यावधि चुनावक घोषणा भेलैक। जनमानस मे एक बेर फेरो इंदिरा गाँधी लेल करुणा जागि गेलैक। परिणाम ई भेलैक जे कांग्रेसक उम्मीदवार सफिकुल्लाह अंसारी मधुबनी लोकसभा सँ चुनाव जितलाह। अहि तरहेँ एक बेर जनतादलक लहरि मे भोगेन्द्र जी, हुकुमदेव नारायण यादव सँ चुनाव हारला आ मध्यावधि चुनाव मे 1980 मे इंदिरा लहरि मे कांग्रेसक उम्मीदवार सफिकुल्लाह अंसारी सँ। ताहि सँ की! ओ त’ निरंकार ऋषि छला। निष्काम भाव सँ अपन काज मे लागल रहला – ने जीतक दम्भ होनि हुनका ने हारक अपमान। सब दिन एक समान। ई कहब सहज छैक मुदा एकरा जीवन मे आनब दुष्कर। भोगेन्द्र जी अतबे सहजता सँ एकरा जीवन मे अनलथि। मानि लेलनि जे पांच वर्ष धरि जनजागरण अभियान, अध्ययन, मैथिली संस्कृतिक संरक्षण, गरीबक उत्थान हेतु काज आ पार्टी आ कैडरक निर्देशक पालन करैत रहता।
भोगेन्द्र जी लेल विधना किछु अलगे विधान लिखने छलथिन। चारिए मास मे तत्कालीन सांसद सफिकुल्लाह अंसारीक एकाएक निधन भ’ गेलनि। फेर चुनाव भेलैक आ भोगेन्द्र जी एहि बेर ठोसगर मार्जिन सँ चुनाव जीतला आ अपन धोती, गमछा, कुरता आ बंडी संगे दिल्ली लेल बिदा भेला। मैथिली भाषाक भूत एखनो सवारे छलनि।
आब छल हुनकर लगातार विजय होबाक समय। 1980 सँ 1996 धरि मधुबनी लोकसभा मे सबतरि ओ विद्यमान रहला। चुनाव लडैत रहला आ जीतैत रहला। मात्र 1984 मे इंदिरा गाँधीक नृशंस हत्याक कारण जनता मे कांग्रेसक प्रति जे भावनात्मक संवेदनाक लहरि उठलै ताहि लहरि मे भोगेन्द्र जी सेहो उधिया गेला आ 1984 के बाद बला चुनाव हारि गेला। एकबेर फेरो बिना जीत हारक चिंता केने भोगेन्द्र जी जनसरोकार अभियान मे लागि गेला। मूल मन्त्र एखनो एकै टा –
किये मस्तक को ऊँचा रहे पराजय जय में एक सामान ।छीनते नही यहाँ के लोग कभी उस बैरी का अभिमान ।।
भोगेन्द्र जी लोक सँ तारतम्य बैसबैत रहला। लोकक बात सुनैत रहला। लोकक दुःख आ सुखक बुझैत रहला। पते नहि चललनि जे 5 बर्ष कोना बीत गेलैक। फेर 1989 मे चुनावक डंका बजलैक –
“सिंहासन खाली करो की जनता आती है।”
भोगेन्द्र जी चुनावक तैय्यारी मे जुटि गेला। अपन भाषण कहियो मैथिली छोडि आन भाषा मे नहि देलनि। लोक सबके नारा सेहो मैथिली मे बनब’ आ बाजय के निवेदन करथि, निर्देश करथि। एक नारा जे एखनो स्मरण आबि रहल अछि ओ ई छलैक:
“उपजल गहुमक सीस मनोहर ताहि पर हंसुआक धार।जय कहू अन्नदाता के जय किसान बोनिहार”।।
हुनकर किसान, मजदूर, बोनिहार, अन्नदाता सब अपन प्रिय, निष्ठावान, इमानदार नेताक चुनाव मे मोहर लगा विजयी बनौलक। 1989क चुनाव नीक जकाँ जीत गेला। दिल्ली आबि गेला। दिल्ली मे पानि लेल, नदी लेल, नहरि लेल, बांध लेल, भारत आ नेपालक सहमति सँ मिथिलाक कल्याण लेल आ मैथिली भाषाक अष्टम अनुसूची मे स्थान दिएबाक लेल काज करैत रहला। गाड़ी-घोड़ा त’ छलनि नहि, ताहि पैरे-पैरे चलैत रहला । मिथिलाक अलख जगबैत रहला। ओहि पैरे बटोहीक तुलना कुनो महग कार मे बैसल लोक किन्नहु नहि क’ सकैत छल! ओहि पैर मे मैथिली माय केर अदृश्य घुघरू बान्हल रहैक आ कान मे विद्यापतिक माधबके बाँसुरीक टेर – घुघरूक झनकार आ माधबक बाँसुरीक टेर मे मस्त भेल मिथिला पुत्र भोगेन्द्र जी चलैत रहैत छला।
1991 मे मध्यावधि चुनाव भेलैक। भोगेन्द्र जी समरभूमि मे कूदि पड़ला। हुनकर USP छलनि ईमानदारी, मैथिली भाषा आ नदीक जुड़ावक काज। जनता कखनो हुनका पर तामस करनि, कखनो हुनकर शिकायत करनि, कखनो हुनका नाम पर खौंझे अपन माथा कपार फोड़ै मुदा जखन वोटक बात भेलैक त’ सब पार्टीक समीकरण तोडैत भोगेन्द्र जी केँ वोट देलकनि। परिणाम ई भेल जे भोगेन्द्र जी 1991क लोकसभा चुनाव फेरो जीत गेला। दिल्लीक 34 गुरुद्वारा रकाबगंजक बंगला एहि मैथिल पुत्रक अभिवादन लेल ठाढ़ छल। भोगेन्द्र जी सांसद बनि दिल्ली आबि गेला।
भोगेन्द्र जीक कथाक आदि अंत बुझब बड़ असंभव! नव बात कहि लेब त’ पुरान प्रसंग आगा मे ठाढ़ भ’ जायत। 1989क चुनाव जीतला बाद भोगेन्द्र जी निर्णय लेलनि जे ओ लोकसभाक सांसदक शपथ मैथिली मे लेता। मैथिली त’ अष्टम अनुसूचीक भाषा नहि छल फेर भोगेन्द्र जी एहि भाषा मे कोना शपथ लितथि? भोगेन्द्र जीक तर्क छलनि; “भले मैथिली राजनीतिक कारणे अष्टम अनुसूचीक भाषा नहि अछि, अछि त’ ई भारतक प्राचीनतम भाषा ताईं हम अपन मातृभाषा मे शपथ लेब”। ओहि समय विश्वनाथ प्रताप सिंह भारतक प्रधानमंत्री छला। ओ भोगेन्द्र जीक बहुत सम्मान करैत छलथिन। विश्वनाथ प्रताप सिंह तुरत लोकसभाक मातहत अधिकारी सँ बात केलनि। हिनकर मातृभाषा मैथिलीक प्रति समर्पण देखि मातहत अधिकारी एहि बात लेल सहमति द’ देलथिन जे ओ मैथिली मे शपथ ल’ सकैत छथि। आब एक समस्या आबि गेलनि। समय कम छलनि। राति भरि जगैत रहला आ सपथ पत्रक अनुवाद करैत रहला। जखन अनुवाद भ’ गेलनि त’ अतेक आनन्दित भेला जेना जीवनक सर्वस्व भेट गेल होनि! एहि तरहे मैथिल पुत्र भोगेन्द्र झा अपन लोकसभा सदस्य के पद आ गोपनीयता के शपथ भारतीय इतिहास मे प्रथम बेर अपन देसिल बयना मैथिली मे पढि एक इतिहास बनौलनि। 1991क चुनाव जीतला बाद सेहो भोगेन्द्र जी शपथ मैथिली मे लेलनि।
भोगेन्द्र जी ओना त’ अपन पार्टीक अनुशासित सिपाही छला मुदा किछु विशेष क्षण मे जखन लगलनि जे वोटक राजनीतिक कुचक्र मे फँसि पार्टी गलत दिशा दिस जा रहल अछि जे अनैतिक आ मर्यादाक बिपरीत छैक त’ अपन आत्माक अवाज़ सँ काज लेलनि। हार-जीतक भाव सँ उपर उठि गेला। एकर दुष्परिणाम भोगय पड़लनि। उदाहरण बहुत अछि मुदा एक उदाहरण जे हुनकर लोकसभा मे घुसबाक बाट सदाक लेल बंद क’ देलकनि तकर जिक्र करब अनिवार्य। अगर एहि बातक चर्च नहि भेल त’ भोगेन्द्र जीक व्यक्तित्व बुझब आ हुनका पर चर्च करब व्यर्थ। 1996 ईस्वी मे चारा घोटालाक चर्च चहुँदिस रहैक। भोगेन्द्र जीक इमानदार हृदय जेना झकझोरि देलकनि। फेर की, ने आव देखला ने ताव आन ठाम के की बात झट दनि सोझे संसद परिसर मे लालू प्रसाद यादवक चारा घोटाला कांडक विरोध मे अनसन पर बैस गेला। ई डेग भोगेन्द्र जीक राजनीतिक यात्रा आ संसद भवन मे हुनकर प्रवेश लेल पटाक्षेप क’ देलकनि। ईमानदारी सँ लेल गेल डेगक अतेक पैघ सजा अपना आपकेँ जातिहीन, धर्महीन, वर्गहीन पार्टी कहय बला दल द’ सकैत अछि तकर कल्पनो नहि कैल जा सकैत छल! मुदा सत्य त’ सएह छल। बिहार मे राष्ट्रीय जनता दल (राजद) आ सीपीआई के बीच चुनावी गठबन्धन भेलैक। तामसे आमिल भेल लालू प्रसाद यादव अपन आ पार्टीक प्रभुत्व देखबैत टिकट बट्बारा मे भोगेन्द्र जीक नाम काटि देलथिन। मधुबनी लोकसभा सँ भोगेन्द्र जीक राजनीतिक शिष्य कॉमरेड चतुरानन मिश्र केँ सीपीआई दिस सँ टिकट भेटलनि। चतुरानन जी जनताक वोट सँ कम आ गठबन्धनक वोटक अधिक प्रभाव सँ जीत गेला। लालू प्रसादक छत्रछाया बनल रहलै। लोकके भोगेन्द्र जीक कमी खटकैत रहलै। मजदूर, किसान, जनता सब नहु-नहु सीपीआई सँ विमुख होबय लागल। भोगेन्द्र जी सिद्ध ऋषि छला। चुप रहलनि। 1996क बाद कहियो सीपीआई मधुबनी सँ चुनाव नहि जीत सकल। अपन कैल गेल पाप केँ पार्टी भोगैत रहल जेना भोगेन्द्र जीक श्राप लागि गेल हो?
भोगेन्द्र जी पार्टीक नीति, सत्ताक प्रति एकाएक उमरल लोभ आदि सँ दुखी रहैत छला। आजुक आयाराम गयाराम नेता जकाँ नहि छला; ताहि अतेक भेलाक बादो पार्टी संगे अपन संबंध नहि विच्छेद केलनि। पार्टीक समर्पित सिपाही बनल रहला। जीवनक अन्तिम साँस धरि।
भोगेन्द्र जी स्कूल मे पढैत छला ताहि समय धकजरी मे एक जमींदार ओतय एक गरीब मजदुर के शोषण अपना आंखि सँ देखला। व्यवस्थाक प्रति ह्रदय चिचिया-चिचिया क’ विरोध करय लगलनि। आ ओही दिन सँ भोगेन्द्र झा सँ कॉमरेड भोगेन्द्र झा भ’ गेला। स्वतंत्रता सेनानी त’ छलाहे।
दोसर प्रसंग फेरो हुनकर मैथिली भाषा में भाषण आ मैथिली भाषा सँ अगाध प्रेम सँ सम्बंधित अछि। एकर वर्णन ऐतिहासिक रुपेँ महत्वपूर्ण अछि। एक बेर भोगेन्द्र जी मधुबनीक मुसलमान बहुल क्षेत्र भौआरा मे भाषण दैत छला। भोगेन्द्र जी केर भाषण त’ मैथिली मे छल हएत। एकाएक भीड़ मे सँ किछु युवक भाषणक बीच में बाजि उठल: “भोगेन्द्र बाबू, मैथिली ना चलत। हिन्दी मे बोलू!”
भोगेन्द्र जी पूर्ण निरगुनक लोक रहथि। हँसैत बजला: “बाह! अहाँ अपने मैथिली मे बाजू आ हमरा कहैत छी हिन्दी मे बोलू? से कोना हैत? हम अहाँक भाषा मे बोलब।”
युवक सब सेहो जेना अडि गेल। आब हिंदी मे बाजल: “हिंदी में भाषण दीजिये, हिंदी मे।”
मुदा भोगेन्द्र जी मैथिली में बजैत रहला। अंत मे तामसे घोर होइत युवक सब भोगेन्द्र जीक डर देखबैत बजलनि: “अगर हिंदी मे नही भाषण दीजियेगा तो एक भी मुसलमान का वोट नही मिलेगा। सोच लीजिये भोगेन्द्र बाबू क्या करना है?”
भोगेन्द्र जी बिना कुनो राग द्वेष के बजला: “हम त मैथिली छोडि आन भाषा मे अपन भाषण नहि देब। अगर अहाँ सब नहि वोट देमय चाहैत छी त’ नहि देब मुदा हमर भाव अटल अछि”। दुर्भाग्य सँ भोगेन्द्र जी ओ चुनाव हारि गेला। मुदा एहि सँ भोगेन्द्र जी सन सधल सिद्धांतवादीक कुन फ़र्क पड़ैत छैक? भाषाक नाम पर एम जी रामचन्द्रन, करूणानिधि, जयललिता, ठाकरे परिवारक लोक कत’ सं कत’ चलि गेल मुदा हमरालोकनि अपन विवेक भोगेन्द्र जी लेल कत’ छोडि अयलहुँ???
नश्वर शरीर के त्याग: ई वसुधा ककरो कहाँ बनेलक अछि अमृतपुत्र?
भोगेन्द्र जी आत्मबल सँ जीबैत छला, दैहिक बले नहि। 87 वरखक अवस्था मे जीर्ण काया सँ निधोख भेल दरभंगा, मधुबनी, पटना, दिल्लीक यात्रा करैत रहला। मधुमेह के कहैत रहलथिन : “जतेक उत्पात मचेबाक छौ मचा ले। हमर यात्रा जीवनक अन्तिम साँस धरि चलैत रहतौ। जिद्दी तोरा सँ रे मधुमेह हम अधिक छी। तों की सकबैं हमरा सं?” आ, दैवक चमत्कार देखू, सैह भेलनि। 11 जनवरी 2009क दिन विजय चन्द्र झाक जेठ पुत्र संजीव झा नई दिल्ली रेलवे स्टेशन पर अपन पत्नी संग कतौ यात्राक उद्देश्य सँ ठाढ़ छला। हुनकर दृष्टि एक असहाय बूढ़ पर गेलनि जे कदाचित सीढी चढ़बा मे असमर्थ बुझेलनि। ओ झट दनि ओहि बुजुर्ग लग मदति करबाक भावना सँ पहुँच गेला।
संजीव पुछलथिन: “बाबा! हम मदति क’ दैत छी?”
बुढा: “हौ बौआ, पानि पियाबह? बड़ जोर पियास लागल अछि।”
संजीव तुरत एक बोतल पानि आनि देलथिन। कृशकाय शरीरधारीक बोल एकाएक संजीव पहिचानि गेला। “हे भगवान! ई त’ भोगेन्द्र झा छथि!” संजीव सोचलनि। तुरत चरण स्पर्श केलथिन आ अपन परिचय दैत कहलथिन: “बाबा, हम विजय चन्द्र झाक जेठ बालक संजीव छी। चलू हमर डेरा पर। हम फोन सँ बाबूजी केँ बजा दैत छी?”
भोगेन्द्र जी: “नहि हमरा मधुबनी एक केसक मादे जएबाक अछि। हम चलि जाएब। हमर आरक्षण भेल अछि। हमरा भूख लागल अछि। किछु खेबाक इच्छा भ’ रहल अछि।”
संजीव: “ठीक छै बाबा। की खैब?”
भोगेन्द्र जी: “दालि भात तरकारी खेबाक इच्छा अछि। आनि सकैत छह?’
“हाँ बाबा देखैत छी।” से कहैत संजीव अपन पत्नी केँ हाँक देलनि। कहलथिन “की बटखर्चा अछि?” संजीवक पत्नी कहलथिन, “पूरी तरकारी”। आब संजीव तमसा गेला। “ई की आनि लेलौ?” बाबाक त’ भातक इच्छा छनि!”
भोगेन्द्र जी बीचहि मे बाजि उठला: “कोनो बात नहि। तोहर घर मे लक्ष्मीक वास छह। हिनकर हाथक चीज़ अपूर्व हेतैक। लाबह पूरी तरकारी।”
संजीव पूरी तरकारी देमय लगलथिन। भोगेन्द्र जी 6 पूरी आ तरकारी अपने हाथे ल’ लेलथिन। 4 टा अपने लेला आ 2 टा पूरी आ तरकारी अपना संगक व्यक्ति के देलथिन। खूब हृदय सँ संजीव आ हुनक पत्नी केँ आशीर्वाद देलथिन। फोन सँ संजीवक माए कृष्णा झा सँ सेहो गप्प केला। कहलथिन: “अहाँ बड़ भाग्यशाली छी जे एहेन बेटा पुतोहू भेटल अछि जे राति दिन अहाँक सेवा करैत अछि।” अपन जीवन मृत्यु सँ संघर्ष करैत डैलेसिस पर जीबैत कृष्णा जीक जीवन किछु दिन आरो जीबक जेना भोगेन्द्र जीक बात सुनि वरदान भेट गेलनि! विजय चन्द्र झा सँ सेहो गप्प केलथिन। सब कियोक हुनका निवेदन केलथिन जे दरभंगा नहि जा अखिल भारतीय आयुर्विज्ञान संस्थान दिल्ली मे भर्ती भ’ जाथि। भोगेन्द्र जी ककरो सुनयनबला थोड़े ने छला? चलि देला त’ चलि देला – ‘मै तो रमता जोगी राम’। विजय चन्द्र झाक आत्मा जेना कानि उठलनि। तमसाइत बाजि उठला: “जाऊ, अपटी खेत मे प्राण खतम करू। ई अहाँ आ हमरा सबहक बीच कहीं अन्तिम वार्ता ने भ’ जाय!” ताहि सँ की? भोगेन्द्र जी बिदा भ’ गेला दरभंगा। संजीव हुनकर घाव सँ बहैत शोनित पोछि देलथिन। मुह पानि सँ धो देलथिन।
ट्रैन जखन उत्तर प्रदेशक बलिया स्टेशन गेलैक त’ हिनकर स्थिति बहुत खराप भ’ गेलनि। हुनका साँस लेबा मे दिक्कत होनि आ देहक दहिना भाग मे लकवा सेहो मारि देलकनि। संयोग सँ ओही ट्रेन सँ जनेश्वर मिश्र यात्रा करैत छला। हिनका तुरत प्राथमिक उपचार कराओल गेल। मधुबनीक डिस्ट्रिक्ट मजिस्ट्रेटक फोन कएल गेलैक। पार्टी ऑफिस मे सूचना गेलैक। हिनका दोसर ट्रेन सँ उतारि बलियाक स्थानीय अस्पताल मे भर्ती कराएल गेलनि। 13 जनवरी क’ दरभंगा मेडिकल कॉलेज मे स्थानांतरित कएल गेलनि। तावेत धरि बेहोश भ’ गेल रहथि। दरभंगा मे हालत मे कोनो सुधार नहि भेलनि। अंत मे दिल्ली अनबाक निर्णय भेलैक। बिहार भवन स गाड़ी रेलवे स्टेशन पर ठाढ़ रहैक। तुरत भोगेन्द्र जीकेँ दिल्लीक अखिल भारतीय आयुर्विज्ञान संस्थान मे आनि भरती कएल गेल। इलाज चालू भेलैक। एक त’ अधिक उम्र, दोसर अतेक रुग्णता। फेरो आंखि नहि ताकि सकला। अंततः 21 जनवरी 2009 ई. क’ 87 वर्षक दीर्घ अवस्था मे मैथिल पुत्र अहि धरा केँ छोड़ि ओहि लोकक यात्रा मे चलि गेला। हुनक मृत शरीरकेँ मधुबनी ल’ गेलनि लोक। समस्त इलाका मे गाड़ी घुमल। जनताक नेता केँ जनता कनैत गर्म गर्म नोर सँ निहारैत रहल। हिनक पैतृक गाम बरहा मे अन्तिम संस्कार भेलनि। बरहा गामक माटि मे 9 अगस्त 1922 ईस्वी क’ जन्मल बच्चा भोगेन्द्र आब महान भोगेन्द्र, मिथिला मैथिलीक शान कॉमरेड भोगेन्द्रक नाम सँ बिख्यात भेलाक बाद पुनः अही गामक माटि मे अग्नि मे विलीन होबाक हेतु पार्थिव शरीर संग उपस्थित छला। शांत भेल – बिना कोनो उचा-बच के! नश्वर शरीर अग्नि मे विलीन भ’ गेलनि। एक युगक अंत भ’ गेल। जनता केँ बुझल रहैक ‘लोक त’ धरती पर अबैत अछि, जैत अछि मुदा एहेन लोक कहाँ अबैत छैक?’ ओ जीवित मानव धरोहर छला। ओ हम्मर, हिनकर, अहाँक, हुनकर, सबहक छला। भोगेन्द्र जीक ईमानदारी, मैथिलीक प्रति सिनेह, पानिक समस्याक चिंता किछु एहेन तथ्य अछि जकरा सब कियोक, सब पार्टी, सब विचारधाराक लोक पसिन करैत छल। आइओ हुनकर नाम लैत एक सहज, इमानदार, कर्मठ आ निष्काम सेवकक छवि मोटका खद्दरक धोती, कुर्ता, गमछा, बंडी धारण केने उभरैत अछि। हमरा त लगैत अछि जे जनक एहने छल हेता ताईं ने विदेह भ’ गेला!
भोगेन्द्र जीक मिथिला सँ आ एतएक संस्कृति सँ कतेक प्रेम छलनि तकर एक बानगी हमरा स्वर्गीय प्रोफेसर हेतुकर झा सुनेलनि। जखन पहिल चुनाव भोगेन्द्र बाबू कांग्रेस सँ जीत गेलाह त' सोझे दरभंगा महाराज कामेश्वर सिंह लग गेला आ कहलथिन्ह: "सरकार, आई हम काँग्रेस सँ अहाँक अपमानक बदला चुका लेलहुँ।" ई सुनैत महाराज भाव विह्ववल होइत भोगेन्द्र जीकेँ हृदयसँ सटा लेलथिन। ई छला भोगेन्द्र जी आ हुनकर मैथिली संस्कृति सँ सिनेह।
पितृव्य भोगेन्द्र जी के हमर विनम्र नमन....
लेख साभार : डॉ. कैलाश कुमार मिश्र


text:
बाबाधाम. अंतर्राष्ट्रीय मैथिली परिषद्क २६म अंतर्राष्ट्रीय सम्मेलन मे अलग मिथिला राज्यक माँग जोरदार रूप मे उठल. सम्मेलन २३-२४ नवम्बर २०१३ कें देवघर मे आयोजित छल. जाहि मे मैथिली भाषा कें मजगूत करबा लेल सम्पूर्ण मैथिली भाषी कें एकजुट भऽ आगु बढ़बाक आह्वान कएल गेल. एहि मे भारत तथा नेपालक प्रतिनिधि सभ उपस्थित भेलाह. मुख्य अतिथि कृष्णानन्द झा कहलनि जे भाषाक आधार पर अलग राज्य भेटब कठिन अछि, अलग राज्य बास्ते सम्पूर्ण मापदंड कें पूरा कराय पड़त, जकर आवश्यकता अछि. मिथिलाक संस्कृति कें जाधरि अन्य प्रान्तक संस्कृतिक संग समन्वय स्थापित नहि होइछ, ताधरि अलग राज्य बनब संभव नहि अछि. जखन अपन भाषा कें अन्य राज्यक संग जोडल जायत तखने देशक ४० प्रतिशत आबादी स्वतः जुडि जायत.
अंतर्राष्ट्रीय मैथिली परिषद अध्यक्ष डा. कमलकान्त झा कहलनि जे मिथिला राज्यक मांग उठल तऽ सरकार मैथिली भाषा कें मान्यता देलक. मिथिला राज्यक मान्यता वास्ते देशक सब प्रान्तक लोक कें आगु आबय पड़त. संगे ओ झारखण्ड सरकार सँ मैथिली भाषा कें राज्यक द्वितीय राजभाषाक रूप मे शामिल करबाक मांग केलनि. झारखण्ड मे मैथिली कें द्वितीय राजभाषा मे शामिल करबा लेल काँग्रेसक पूर्व मन्त्री कृष्णानन्द झा सँ सहयोग सेहो मंगलनि. कृष्णानन्द झा अपन पूरा सहयोग देबाक प्रतिबद्धता सेहो जाहिर केलनि. सम्मेलनक उद्घाटन पूर्व मंत्री कृष्णानन्द झा, अंतर्राष्ट्रीय मैथिली परिषदक अध्यष डा. कमलकान्त झा, नेपालक परिषद अध्यक्ष करुणा झा, संस्थापक अध्यक्ष डा. घनाकर ठाकुर, भूवनेश्वर प्रसाद गुरमैता, बैद्यनाथ मिथिला संस्कृति मंचक अध्यक्ष ओम प्रकाश मिश्र संयुक्त रूपें दीप प्रज्वलित कऽ उद्घाटन केलनि.
नेपालक परिषद अध्यक्ष करुणा झा कहलनि मैथिली भाषा तथा मिथिला राज्यक मान्यता लेल आन्दोलनक दौरान पाँच लोग शहीद भ' गेल, जाहि मे एक महिला सेहो छलीह. नेपाल मे जोर शोर सं मिथिला राज्यक मांग उठि रहल अछि. ओ कहलनि, मिथिला राज्य लेल समाजक सब वर्गक लोक कें संग ल' चले पड़त. संगे ओ अंतर्राष्ट्रीय मैथिल महिला परिषदक गठन करबाक वास्ते जोर देलनि जाहि सं अभियान मे महिला सभ कें जोडल जा सकत. कार्यक्रमक आयोजना बैद्यनाथ मिथिला संस्कृति मंच द्वारा कएल गेल छल. दू दिवसीय समारोह मे दोसर दिन पहिल सत्र मे जीवकान्त आ मायानन्द मिश्रक श्रद्धांजलि सभा तथा दोसर सत्र मे रंगारंग सांस्कृतिक संध्या मे देश-विदेशक कलाकार लोकनि भाग लेलनि. एहि अवसर पर भूतपूर्व डीआइजी के.डी. सिंह, प्रदेश महासचिव रवीन्द्र चौधरी, जमशेदपुरक श्यामल सुमन तथा सैकडो मिथिलाबासीक उपस्थिती रहल. धन्यवाद ज्ञापन बैद्यनाथ मिथिला संस्कृति मंचक अध्यक्ष ओमप्रकाश मिश्र केलनि.
(Report: मिथिमीडिया ब्यूरो)


text:
ⓘ मिस नेपाल २०१८
मिस नेपाल प्रतियोगिता २०१८ मिस नेपाल प्रतियोगिताको २३ हम संस्करण रहल छल जे सन् २०१८ अप्रिल ११ मे काठमाडौंक अन्नपूर्ण होटलमे सम्पन्न भेछल । मिस नेपाल २०१७कऽ विजेता निकिता चन्दक सँ २०१८ कऽ उपाधि शृंखला खतिवडाके प्रदान केलक । विजेता शृंखला खतिवडा २०१८ विश्व सुन्दरी प्रतियोगितामे नेपालक प्रतिनिधित्वसँ सामेल होएत ।
1. विशेष उपाधि
- मिस नेपाल यूनिभर्स – मनिता देवकाेटा
- मिस कन्फिडेन्स- आस्था शाख भक्तपुर
- मिस ग्लामर- मनिता देवकोटा गोरखा
- पपुलर च्वाइस-शृंखला खतिवडा हेटौडा
- मिस ब्यूटी- प्रिया सिग्देल काठमाडौं
- मिस नेपाल इन्टरनेशनल -रोनाली अमात्य काठमाडौं
- मिस ट्यालेन्ट- रोनाली अमात्य काठमाडौं
- मिस फ्यासिनो- शृंखला खतिवडा हेटौडा
- मिस नेपाल अर्थ – प्रिया सिग्देल काठमाडौं
- मिस नेपाल वर्ल्ड-शृंखला खतिवडा हेटौडा


text:
पटना। बिहार क उप मुख्यमंत्री आ वित्त मंत्री सुशील कुमार मोदी विधानसभा मे राज्य क लेल वर्ष 2011-12 क आम बजट पेश केलथि। एहि बजट मे कुल 65,325 करोड़ टकाक प्रावधान कैल गेल अछि, जे पिछले वित्त वर्ष क तुलना मे लगभग 12 हजार करोड़ रुपए बेसी अछि। मंत्री बजट पेश करैत कहला जे वर्ष 2011-12 मे बुनियादी सुविधा पर विशेष ध्यान दैल जाएत। एहि वर्ष ऊर्जा क क्षेत्र मे जतए 1,086 करोड़ खर्च होएत, ओतहि पथ निर्माण पर कुल 3,800 करोड़ खर्च करबाक प्रावधान कैल गेल अछि। एकर अलावा बाढ़ रोकबा लेल 333 करोड़ क, जखकि ग्रामीण कार्य मे 1,352 करोड़ क प्रावधान कैल गेल अछि।
बजट पेश करैत मोदी कहला जे राज्य मे वैट बढ़ेबाक प्रस्ताव अछि। पहिने जाहि वस्तु पर चारि प्रतिशत वैट लगैत छल ओहि पर आब पांच प्रतिशत लागत। एहि स सिगरेट, बीड़ी, इलेक्ट्रॉनिक सामान आ सौंदर्य प्रसाधन महग भ जाएत। वित्त मंत्री धान, चाउर, आटा आ गहूम स कर हटेबाक प्रस्ताव रखलथि अछि जाहि स एहि वस्तु क दाम कम भ सकैत अछि।
मोदी कहला जे अगिला वित्त वर्ष मे अनुसूचित जाति आ अनुसूचित जनजाति क छात्र क छात्रवृत्ति राशि बढ़ेबाक प्रस्ताव अछि, जाहि लेल 129 करोड़ क प्रावधान कैल गेल अछि। एकर अलाव ग्राम पंचायत भवन क निर्माण क लेल 1000 करोड़ आ जैविक कृषि कए बढ़ावा देबा लेल 255 करोड़ क प्रस्ताव राखल गेल अछि।
बजट मे पर्यटन क्षेत्र क विकास क प्रस्ताव अछि आओर मुख्यमंत्री साइकिल योजना क तहत साइकिल क खरीद क लेल प्रति साइकिल 2000 क राशि कए बढ़ाकए 2500 टका करबाक प्रस्ताव अछि।
मोदी कहला जे राज्य मे मुख्यमंत्री अल्पसंख्यक रोजगार योजना आ मुख्यमंत्री अल्पसंख्यक शिक्षा ऋण योजना शुरू कैल जाएत। संगहि पटना मे अंतरराष्ट्रीय स्तर क एकटा संग्रहालय आओर वैशाली मे बुद्ध संग्रहालय क निर्माण कराउल जाएत।


text:
नवका- पुरनका लेख सर्च करु...
रेल सेवा बहाल...
झंझारपुर-निर्मली रेलखंड पर रेल सेवा फेर सं बहाल करि देल गेल अछि. एहि रेलखंड पर परसा के पास पटरी पर पानि आबि जाए के कारण रेल चलनाय बंद करि देल गेल छल. मुदा जे हाल सं मधुबनी... दरभंगा जिला के नदी सभ मे पानि के स्तर बढ़ि रहल अछि... पानि मे उफान बढ़ि रहल अछि. ओकरा देखैत लगैत अछि रेलसेवा फेर रोकय पड़ि सकैत अछि. मधुबनी के घोघरडीहा के कई गाम मे बाढ़ि के संकट ठाड़ भs गेल अछि. एम्हर पिछला दिन उत्तर बिहार आओर नेपाल के कई इलाका मे भेल जोरगर पानि सं नदी... नाला मे पानि उफनय लागल अछि. कमला... भूतही बलान... बागमती... कोसी नदी मे पानि बढ़ला सं मिथिला के एकटा बड़का इलाका मे बाढ़ि जका हालात भेल जा रहल अछि. कई ठाम प्रमुख सड़क पर पानि बहि रहल अछि... जकरा कारण लोक के आबय-जाय मे परेशानी भs रहल छनि. कई ठाम त आवागमन रोकि सेहो देल गेल अछि.
मुदा पानि मे फंसल लोक सभ के शिकायत छनि जे हुनका प्रशासन तरफ सं जे मदद मिलबाक चाही से नहि मिलि रहल छनि. हुनका पास राहत नहि पहुंचि रहल छनि. खाय-पिबय के संकट ठाड़ भs गेल छनि... कई ठामक लोक के खएला-पीएला कई-कई दिन भs गेल छनि. लोक सभके सभ किछ अपने बले करय पड़ि रहल छनि. कई ठाम नदी के पानि सं भारी कटाव सेहो भs रहल अछि. लोक सभ डरल छथिन्ह जे कटाव जारी रहल त कि कएल जाएत ? बेसि कटाव भेलाह पर ओ कतs जएताह? गाम मे पानि घुसला पर बांध पर शरण लेए छथिन्ह... जखन बांधे कटाव के शिकार बनि जाएत... तटबंधे टूटि जाएत त कि होएत ?
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पटना, मिथिला मिरर : बिहार विधानसभा चुनावक पहिल चरण मे 71 सीट पर होमय वला चुनाव लेल राजद सेहो अपन 42 उम्मीदवारक पहिल सूची जारी क’ देलक अछि। महागठबंधनक प्रमुख दल राजद केँ खाता मे 144 सीट आयल अछि जाहि मे सँ पहिल चरण मे 42 सीट पर चुनाव होयत। राजदक सूची केँ मुताबिक, पहिल चरण मे पिछड़ा केँ 23 सीट आ यादव केँ 20 सीट देल गेल अछि।
आठ विधानसभा क्षेत्र मे दलित केँ उम्मीदवार बनाओल गेल अछि। एहिकें अलावे एकटा ब्राह्मण, एकटा भूमिहार आ एकटा वैश्य केँ टिकट देल गेल अछि। ओतहि राजपूत , मस्लिम आ अति पिछड़ा जाति केँ दू-दू सीट देल गेल अछि। लिस्ट केँ मुताबिक एकटा सीट अनुसूचित जन जाति केँ सेहो देल गेल अछि।
राजदक पहिल लिस्ट एहि प्रकार अछि–


text:
ⓘ गढीमाई
गढीमाई मन्दिर नेपालक नारायणी अञ्चल, बारा जिलामे अवस्थित तराई क्षेत्रक प्रसिद्ध शक्तिपीठ अछि । बारा जिलाक सदरमुकाम कलैया नगरपालिकासँ लगभग आठ किलोमिटर पुरब बरियारपुरस्थित गढीमाईक मेला हरेक पाँच-पाँच वर्षमे मार्ग शुक्ल सप्तमीसँ आरम्भ होएत अछि । नेपालक विभिन्न क्षेत्रसँ लाखौँ दर्शनार्थीसभ भिड लागएवाला एहि पीठमे हजारौँ भारतीय दर्शनार्थीसभ सेहो आबएत अछि ।
बरियारपुरक खुल्ला मैदानमे राखल त्रिशूलसँ लोगक शूल रूपी तीन ताप आध्यात्मिक, आदिर्देविक आर आदिभौक्तिक नाश होएत कहल जनविश्वास अछि । त्रिशूल स्थापना भेल दक्षिणदिस हाल देवीक मूर्तिसहित मन्दिर सेहो देखल जा सकएत अछि। मन्दिरसँ पूर्व-दक्षिणदिस पीपलगाछसंगे ब्रहृमाक स्थान सेहो देखै लायक अछि। पूर्वदिस रहल ब्रहृमास्थलसँ मार्ग शुक्ल सप्तमीक दिन सरसफाई लिपपोत करि गढीमाईक स्वागत करएत पाँचदिनधरि पूजा करलाक बाद आनके लेल दर्शन खुला केल जाएत अछि । गढीमाईक पूजारी थारूजातिक अछि । गढीमाईक पूजाआजा करएत काल कङ्कालीमाई, जाखिनमाई, भक्तिमाईक पूजा केल जाएत अछि । अखन गढीमाईक बहिनसभ- कटबासीमाई, ककालीमाई, मनकामना, संसारी, साम्ये, राजदेवी, गढवाडा, जोरलाही, वनशक्ति आदिक सेहो पूजा केल जाएत अछि ।
गढीमाईक अखन पूजारी मगल चौधरि छी ।


text:
सौरभ गाङ्गुली
सौरभ चण्डीदास गाङ्गुली ( उच्चारण (सहायता जानकारी); जन्म ८ जुलाई १९७२) मुख्य रूपसँ दादा भारत क्रिकेट टिमक पूर्व खेलाडी आ कप्तान छी । वर्तमान समयमे, ओ बङ्गाल क्रिकेट एसोसिएसनक अध्यक्ष छी[२] आ विजडन इन्डियासंग सम्पादकीय मण्डलक अध्यक्ष सेहो छी ।[३]ओ भारतक सबसँ सफल कप्तानसभमे सँ एक छी । पश्चिम बङ्गालक एक सामान्य परिवारमे जन्मल सौरभ गाङ्गुली अपन भाई स्नेहशीष गाङ्गुलीक कारण क्रिकेटक संसारमे आएल छल । अपन क्रिकेट करियरक शुरुआत ओ विद्यालय दिससँ राज्य स्तरीय टिममे खेलैत केनए छल । वर्तमान समयधरि उनि एकदिवसीय अन्तर्राष्ट्रिय म्याचमे सर्वाधिक रन बनेनिहार खेलाडीसभक श्रेणीमे ५अम स्थानमे अछि तँ १०,००० रन बनेनिहर ५अम खेलाडी आ सचिन तेन्दुलकर बाद दोसर भारतीय खेलाडी छी ।[४] क्रिकेट पत्रिका विजडनक अनुसार ओ अखनधरिक सर्वश्रेष्ठ एकदिवसीय ब्याट्सम्यानक श्रेणीमे छैठम स्थानमे अछि ।[५]
प्रारम्भिक जीवनी[सम्पादन करी]
सन्दर्भ सामाग्री[सम्पादन करी]
- ↑ "Sourav Ganguly Height, Weight, Age, Measurements, Net Worth", Celebrities Measurement, अन्तिम पहुँच २०१६-०३-०२।
- ↑ "Sourav Ganguly appointed Cricket Association of Bengal chief", TOI, २४ सितम्बर २०१२, ६ जनवरी २०१६-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
- ↑ "Wisden India Editorial Board", Wisden India, २७ मई २०१२, १५ अक्टुबर २०१२-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
- ↑ The Official Rankings for International Cricket. ICC ODI Championship Batting Rankings - Sourav Ganguly Archived 16 April 2016 at the Wayback Machine.[[]]. International Cricket Council.
- ↑ Press Trust of India. Sourav Ganguly: God Of The Off-Side. NDTV.
बाह्य लिङ्कसभ[सम्पादन करी]


text:
नवका- पुरनका लेख सर्च करु...
नहि रहलाह मैथिली पुत्र प्रदीप
मैथिली पुत्र प्रदीप नहि रहलाह। आइ शनिदिन, 30 मई, 2020 के भोरे-भोर एहि दुनिया सं विदा भs गेलाह। निधन के खबर मिलतहि लहेरियासराय के बेलवागंज मे हिनकर निवास के बाहर
जनकपुरधाम मिथिला मध्यमा परिक्रमा शुरू
मिथिला बिहारी आ किशोरीजीक डोला संगही मिथिलाञ्चलमे पन्द्र दिन धैर पैदले घुमलजायबला मध्यमा परिक्रमा आई, 23 फरवरी सं शुरू भ रहल अछि।
मधुबनी लिटरेचर फेस्टिवल के भेल रंगारंग शुरुआत
मधुबनी लिटरेचर फेस्टिवल के आई, मंगलदिन राजनगर राज कैंपस में रंगारंग शुरुआत भेल। पद्मश्री गोदावरी दत्त जी द्वीप प्रज्वलित क फेस्टिवल के शुरुआत केलीह। उद्घाटन सत्र के बाद शैक्षणिक न्याय, मिथिलाक
आई सं राजनगर आओर सौराठ मे मधुबनी लिटरेचर फेस्टिवल
राजनगर राज कैंपस मे आई सं मधुबनी लिटरेचर फेस्टिवल शुरू भ रहल अछि। चारि दिन चलई वाला एहि आयोजन केर उद्घाटन मिथिला चित्रकला केर प्रतिमान पद्मश्री गोदावरी दत्त जी करतीह। उद्घाटन सत्र मे
मधुबनी लिटरेचर फेस्टिवल मे श्लोका (एम टीवी 'हसल' फेम) केर रैप शो
मधुबनी लिटरेचर फेस्टिवल एकटा उत्सव अछि, एकटा एहन उत्सव जाहिमे लाल, पियर, हरियर, गुलाबी सभ रंगक सामंजस्यता अछि। किएक हमरा सभ जाहि समाजमे रहैत छी एकर यएह विशेषता अछि तेँ लोक-वेद, शास्त्रीय परम्परा सँ ल' क' आजुक नब आ आधुनिक गीत-संगीतक शैली रैप धरिक रस एहिमे संहियायल अछि।
दिल्ली के प्रेस क्लब ऑफ इंडिया मे मिथिला महोत्सव आओर मिथिला लिटेरचर फेस्टिवल केर आयोजन
मैथिल पत्रकार ग्रुप के ओर से शनिदिन, 7 दिसंबर के प्रेस क्लब ऑफ इंडिया मे मिथिला महोत्सव आओर मिथिला लिटेरचर फेस्टिवल केर आयोजन कएल गेल।
दिल्ली मे मधुबनी लिटरेचर फेस्टिवल के शुभारंभ, 24 सं 27 धरि राजनगर आओर सौराठ मे कार्यक्रम
दिल्ली में रवि दिन, 8 दिसंबर के मधुबनी लिटरेचर फेस्टिवल के शुभारंभ भेल। मधुबनी लिटरेचर फेस्टिवल के शुभारंभ दिल्ली के इंदिरा गांधी राष्ट्रीय कला केंद... IGNCA मे केरल के राज्यपाल आरिफ मोहम्मद खान जी करलाह।
नजफगढ़ दिल्ली में 8 दिसम्बर के विद्यापति स्मृति पर्व समारोह
द्वारका मोर के नजदीक जय विहार, नजफगढ़ दिल्ली में "विद्यापति स्मृति पर्व समारोह- 2019 बहुत धूमधाम स मनायल जा रहल अछि, जाहि में अपने सपरिवार मित्रक संग सादर आमांत्रित छी l
हकार... दिल्ली में रवि दिन, 8 दिसंबर के मधुबनी लिटरेचर फेस्टिवल
दिल्ली में रवि दिन, 8 दिसंबर के मधुबनी लिटरेचर फेस्टिवल के शुभारंभ भ रहल अछि। मधुबनी लिटरेचर फेस्टिवल के आयोजन दिल्ली के इंदिरा गांधी राष्ट्रीय कला केंद... IGNCA मे कएल जा रहल अछि।
दिल्ली प्रेस क्लब में 7 दिसंबर के मिथिला महोत्सव आ मिथिला लिटरेचर फेस्टिवल
दिल्ली के प्रेस क्लब ऑफ इंडिया में शनि दिन, 7 दिसंबर के मिथिला महोत्सव आ मिथिला लिटरेचर फेस्टिवल 2 के आयोजन भ रहल अछि। मिथिला लिटरेचर फेस्टिवल मे 11 बजे दिन सं कई तरहक परिचर्चा आ पुस्तक लोकार्पण के कार्यक्रम अछि। ई सांझ 5 बजे धरि चलत। एकर बाद सांझ 6 बजे सं राति 10 बजे धरि मिथिला महोत्सव मे मैथिली गीत नाद आ कई तरहक झमकौआ कार्यक्रम छै। अहाँ सभ एहिठाम आबि कार्यक्रम के आनंद उठा सकय छी।
बुराड़ी, दिल्ली में शनि दिन, 7 दिसंबर के विद्यापति स्मृति पर्व समारोह
दिल्ली के बुराड़ी में शनिदिन, 7 दिसंबर के विद्यापति स्मृति पर्व समारोह के आयोजन कएल गेल अछि। आयोजन शालीमार पैलेस के पास स्वरूप विहार रोड पर कएल गेल अछि। समारोह 2 बजे दिन सं शुरू होयत।
संसदक सर्वोच्च सदन राज्यसभा मे गूंजल मैथिली
भारतक संसदक सर्वोच्च सदन राज्यसभा मे आई मंगलदिन, 3 दिसंबर के मैथिली के गूंज उठल। आई मिथिला केर महान सपूत आ मध्यप्रदेश सं राज्यसभा सासंद प्रभात झा जी दिल्ली विश्वविद्यालय मे मैथिलीक पढ़ाई तत्काल शुरू करबाक लेल मैथिली मे अपन भाषण केलैथ। संभवत प्रभात झाजी राज्यसभा मे भाषण मैथिली मे करय वाला पहिल व्यक्ति छथिन्ह।
दिल्ली मे रविदिन, 24 नवंबर के मिथिला विभूति स्मृति पर्व समारोह
दिल्ली मे रविदिन, 24 नवंबर के अंतरराष्ट्रीय मिथिला विभूति स्मृति पर्व समारोह भ रहल अछि। ई समारोह जनपथ पर स्थित भीमराव अंबेडकर अंतरराष्ट्रीय केंद्र मे भ रहल अछि। भीमराव अंबेडकर इंटरनेशनल सेंटर जनपथ आओर केंद्रीय सचिवालय मेट्रो स्टेशन के पास छै। एहिठाम सं ऑटो या पैदल पहुंच सकय छी। अंतरराष्ट्रीय मिथिला विभूति स्मृति पर्व समारोह दिल्ली मे होय वाला सभ सं पैघ मैथिली कार्यक्रम अछि। विजय चंद्र झा जीक देखरेख मे भव्य कार्यक्रम होएत अछि। एहि मे केंद्रीय मंत्री संग मिथिलाक तमाम सांसद सेहो आबय छथिन्ह।
नोएडा मे अंतरराष्ट्रीय विद्यापति स्मृति पर्व समारोह
नोएडा के सेक्टर 6 स्थित इंदिरा गांधी कला केंद्र में रवि दिन, 24 नवंबर के अंतरराष्ट्रीय विद्यापति स्मृति पर्व समारोह भ रहल अछि। एंट्री फ्री अछि। अहाँ सभ गोटे एहिठाम आबि सांस्कृतिक कार्यक्रम के आनंद उठा सकय छी। एहि ठाम अहाँ सेक्टर 15 मेट्रो स्टेशन उतरि ऑटो सँ आसानी सं आबि सकय छी।
मैलोरंग क पूजा शर्मा आ मन्नू झा के संस्कृति मंत्रालय युवा रंगकर्मी छात्रवृत्ति लेल चयन
मैलोरंगक आ मैथिली रंगमंचक सशक्त अभिनेत्री पूजा शर्मा (प्रियदर्शिनी पूजा) आ युवा रंगकर्मी मन्नू कुमार झा संस्कृति मंत्रालय, भारत सरकार सं युवा रंगकर्मी छात्रवृत्ति लेल चयनित भेलथि। ई छात्रवृत्ति रंगमंचक उच्च
सदस्यता लें संदेश (Atom)


text:
कलकत्ता. स्थानीय विद्यापति विद्यामंदिर मे आयोजित एकल काव्य पाठ अनेक कारणें महत्वपूर्ण रहल. मिथिला सांस्कृतिक परिषद् द्वारा वरिष्ठ कवि लक्ष्मण झा 'सागर' केर 'एकल काव्य पाठ' रविदिन 27 अक्टूबर 2013 कें आयोजित भेल. विद्यापति प्रतिमा पर माल्यार्पणक पश्चात् शुरू भेल कार्यक्रम मे कविता प्रेमी लोकनि सागरजी केर काव्यजल सं सिक्त भेलाह. आयोजनक अध्यक्षता नवीन चौधरी ओ संचालन मिथिलेश कुमार झा कयलनि. एहि आयोजन मे भास्कर झा सागरजीक प्रकाशित काव्यकृति 'उचरि बैसू कौआ' (२०१०) पर अपन समीक्षा ओ कवि केर काव्य प्रतिभा पर इजोत देलनि आ तदर्थ आलेख पढ़लनि.
लक्ष्मण झा 'सागर' एकल काव्य पाठ मे अपन नव-पुरान कुल ३१ गोट कविता पढ़लनि. साहित्यकार चन्दन कुमार झा केर अनुसार कवि केर बेसी कविता गाम ओ घर पर आधारित रहैत अछि. मिथिलेश कुमार झा कार्यक्रम संचालनक क्रम मे कहलनि जे एकल काव्य पाठ सं कवि आ हुनक कविता कें नीक सं बुझल जा सकैत अछि. सागरजी मिथिला मिहिर सहित अन्यान्य पत्र-पत्रिका सभ मे प्रकाशित रचना सभ पढ़लनि. ओ कहलनि जे कविता लेखन बेस सहज-सुखदायी ओ संतोख प्रदान करैत अछि तैं ओ अति व्यस्त रहितो कविता लेखन हेतु समय निकालि लैत छथि. उपस्थित श्रोता लोकनिक आग्रह पर ओ छंदबद्ध कविता सेहो गाबि क' सुनओलनि. जखन कि सागरजी आधुनिक कविता बेसी लिखैत छथि.
अंत मे नवीन चौधरी अपन अध्यक्षीय भाषण देलनि. ओ कहलनि जे मैथिली साहित्य केर बेसी कवि गाम मे जनमल-बढल आ शहर दिस रोजगार हेतु पलायित भेल छथि तैं बेसी कविता मे गाम भेटैत अछि. गाम सं फटकी रहने गामक याद आयब स्वाभाविक. ओ कहलनि जे कलकत्ता केर मैथिली साहित्य मे जेना किछु अंतराल देखबा मे अबैत छल मुदा आजुक आयोजन सं ई सिद्ध भेल जे कहियो अंतराल नहि अछि. एतय निरंतर साहित्य लिखल जाइत रहल अछि. वर्त्तमान केर क्रियाकलाप बहुत बेसी आह्लादकारी अछि.
नबोनारायण मिश्र अपन इच्छा जनओलनि जे सागरजी आरम्भ मे बाबू साहेब चौधरी केर संसर्ग मे साहित्य दिस झुकल छलाह आ तैं ई सांझ हुनकहि समर्पित होयबाक चाही. एकरा सागरजी सहित उपस्थिति श्रोता लोकनि समर्थन देलनि आ सांझ हुनके समर्पित कयल गेल. धन्यवाद ज्ञापन करैत मिथिलेश कुमार झा कहलनि जे मिथिला सांस्कृतिक परिषद् भविष्य मे सेहो एहन तरहक आयोजन करैत रहत. कार्यक्रम मे गंगा झा, आमोद कुमार झा, देवीशंकर मिश्र, रूपेश त्योंथ, ललन कुमार झा आदि उपस्थित छलाह. (Report: मिथिमीडिया ब्यूरो)
लक्ष्मण झा 'सागर' एकल काव्य पाठ मे अपन नव-पुरान कुल ३१ गोट कविता पढ़लनि. साहित्यकार चन्दन कुमार झा केर अनुसार कवि केर बेसी कविता गाम ओ घर पर आधारित रहैत अछि. मिथिलेश कुमार झा कार्यक्रम संचालनक क्रम मे कहलनि जे एकल काव्य पाठ सं कवि आ हुनक कविता कें नीक सं बुझल जा सकैत अछि. सागरजी मिथिला मिहिर सहित अन्यान्य पत्र-पत्रिका सभ मे प्रकाशित रचना सभ पढ़लनि. ओ कहलनि जे कविता लेखन बेस सहज-सुखदायी ओ संतोख प्रदान करैत अछि तैं ओ अति व्यस्त रहितो कविता लेखन हेतु समय निकालि लैत छथि. उपस्थित श्रोता लोकनिक आग्रह पर ओ छंदबद्ध कविता सेहो गाबि क' सुनओलनि. जखन कि सागरजी आधुनिक कविता बेसी लिखैत छथि.
अंत मे नवीन चौधरी अपन अध्यक्षीय भाषण देलनि. ओ कहलनि जे मैथिली साहित्य केर बेसी कवि गाम मे जनमल-बढल आ शहर दिस रोजगार हेतु पलायित भेल छथि तैं बेसी कविता मे गाम भेटैत अछि. गाम सं फटकी रहने गामक याद आयब स्वाभाविक. ओ कहलनि जे कलकत्ता केर मैथिली साहित्य मे जेना किछु अंतराल देखबा मे अबैत छल मुदा आजुक आयोजन सं ई सिद्ध भेल जे कहियो अंतराल नहि अछि. एतय निरंतर साहित्य लिखल जाइत रहल अछि. वर्त्तमान केर क्रियाकलाप बहुत बेसी आह्लादकारी अछि.
नबोनारायण मिश्र अपन इच्छा जनओलनि जे सागरजी आरम्भ मे बाबू साहेब चौधरी केर संसर्ग मे साहित्य दिस झुकल छलाह आ तैं ई सांझ हुनकहि समर्पित होयबाक चाही. एकरा सागरजी सहित उपस्थिति श्रोता लोकनि समर्थन देलनि आ सांझ हुनके समर्पित कयल गेल. धन्यवाद ज्ञापन करैत मिथिलेश कुमार झा कहलनि जे मिथिला सांस्कृतिक परिषद् भविष्य मे सेहो एहन तरहक आयोजन करैत रहत. कार्यक्रम मे गंगा झा, आमोद कुमार झा, देवीशंकर मिश्र, रूपेश त्योंथ, ललन कुमार झा आदि उपस्थित छलाह. (Report: मिथिमीडिया ब्यूरो)


text:
मैथिल आ आत्महीनता
होली में हम गाम गेल छलहुं. अबैत काल कनियाँ के कहलियन्हि – हमरा रस्ता में खेबाक लेल बगिया बना दिय.
ओ कहलन्हि – केहन लागत, रस्ता में बगिया खाइत लाज नहिं लागत.
हम कहलियन्हि, अपन खान-पान में लाज केहन?
ओ हिम्मत नहियें जुटा पेली – आ हम रोटी-भुजिया ल संतोष केलहुं (आ ओ गौरवान्वित भेलीह).
पछिला शुक्र के हमरा कार्यालय में पौटलक लंच के आयोजन कैल गेल छल.
हमर शुरू सं आदति रहल जे यथा संभव – मैथिल सभ्यता, संस्कृति, पकवान, रहन-सहन इत्यादि के अन्य संस्कृति आ भाषा-भाषी लोकनि के बीच प्रचार-प्रसार करवा में मौका के पूरा-पूरा फायदा उठाबैत छी. घर सं एलहुं त कार्यालय के सहयोगी सभ लेल कोनों मैथिल पकवान ल क एलहुं – जेना की खजुरी, ठकुआ, खाजा इत्यादि.
हाँ, त बात करैत छलहुं पौटलक लंच के आयोजन के.
हम कार्यालय में सहयोगी सभ के कहलियन्हि जे हम बगिया बना क लायब. सभ सहयोगी बड़ी उत्सुक भेलैथ बगिया खेबाक लेल.
घर आबि कनियाँ के बतेलियेन्ही – हुनका बड़ी अटपट लगलन्हि आ लगले भौजी के फोन केलखिन – हुनक विचार यैह – जे बगिया खेतै के?
खैर – बड्ड मान-मनुहार के बाद कनियाँ बगिया बनाबय लेल तैयार भेली.
१७ मई के भोरे-भोर उठलहूँ – आ कनियाँ के मदद केलियन्हि – ७५ टा बगिया बनाबय में. आ ल क पहुंचलहुं कार्यालय.
जिनका सभ के मालूम रहन्हि – जे हम बगिया ल क एलहुं अछि – से पुछि क – ल क स्वाद लेलाह.
बाकी लोक बगिया के हाथ नहिं लगबथि – कारण? सभ के होन्ही जे – इडली बनाब में ओकर आकार बिगडि गेल छै,
हम कंपनी के सीईओ, प्रोडक्ट हेड आ किछु आर लोक सं आग्रह केलियन्हि – जे बगिया के स्वाद लिय – मिथिलांचलक विशेष पकवान छै.
आ लगभग लोक ओकर स्वाद लेलक – आ संगहि बगिया आ मिथिला चर्चाक विषय बनल २ घंटा धरि.
हम बहुत दिन सं ई महसूस क रहल छी जे मैथिल सभ में आत्महीनता बहुत गहींर तकि बैस चुकल अछि.
मैथिल लोकनि अपन भाषा, अपन खान-पान, अपन परंपरा आ अपन लिपि सभ के निम्न कोटि के मानैत छथि.
किछु उदाहरण दैत छी:
१. अहाँ कोनों मैथिल सं कार्यालय में मैथिली में बात करबाक कोशिश करू – या त ओ मना क देता या अहाँ सं कन्नी काटि लेता.
२. अधिकाँश मैथिल के मिथिलाक्षर (तिरहुता) लिपि देखाबियौंह – ओ झट द कहता – ई बंगला अछि
३. मैथिल पकवान – बगिया आ ठकुआ – कतेक लोक के खाइत देखलियै?
४. आन भाषा-भाषी लग कतेक लोक के अपन भाषा में बात करैत देखलियै?
बगिया के लोक इडली के बिगरल रूप कियैक बुझलक? हम सभ अपन खान-पान के प्रचार कियैक नहिं करैत छी? सोचनीय विषय अछि.


text:
कलकत्ता. कोलकाता स्थित क्षेत्रीय कार्यालय मे रविदिन २२ सितम्बर भोरे १० बजे सं साहित्य अकादेमी द्वारा परिसंवाद ओ लेखक सं भेंट कार्यक्रम आयोजित भेल. कार्यक्रम चारि सत्र मे भेल. कोलकाता केर मैथिली प्रेमी लोकनि एहि कार्यक्रम मे नीक संख्या मे उपस्थित भेलाह. उद्घाटन सत्र मे साहित्य अकादेमी केर विशेष कार्य अधिकारी एन.सी. महेश स्वागत कयलनि आ सत्र केर अध्यक्षता मैथिली चिन्तक अंजय चौधरी कयलनि. उद्घाटन भोगेन्द्र झा ओ विषय प्रवर्तन साहित्य अकादेमी केर मैथिली परामर्श मंडल केर संयोजिका वीणा ठाकुर ओ बीज भाषण प्रख्यात मैथिली लेखक देवेन्द्र झा कयलनि. सत्रक अंत मे साहित्य अकादेमी केर मैथिली परामर्श मंडल केर सदस्य कामदेव झा धन्यवाद ज्ञापन कयलनि.
मैथिली भाषा एवं साहित्यक विकास मे साहित्यिक पत्र-पत्रिकाक योगदान विषय पर आयोजित परिसंवाद दू सत्र मे भेल. पहिल सत्र केर अध्यक्षता राजनन्दन लाल दास कयलनि. तारा कान्त झा, रामलोचन ठाकुर ओ अनमोल झा आलेख पाठ कयलनि. दोसर सत्र वीरेन्द्र मल्लिक केर अध्यक्षता मे शुरू भेल जाहि मे नवीन चौधरी, अशोक झा ओ मिथिलेश कुमार झा आलेख पढलनि. समापन सत्र केर अध्यक्षता किशोरी कान्त मिश्र कय्लनि आ पर्यवेक्षण महेंद्र हजारी कयलनि. गुणनाथ झा केर भाषणक पश्चात् परिसंवाद केर कार्यक्रम समाप्त भेल. मैथिली साहित्यिक लोकनि पत्र-पत्रिका कें भाखा-साहित्य केर प्राण बतओलनि.
सुरेश्वर झा लेखक सं भेंट कार्यक्रम मे अपन अनुभव ओ रचनात्मक यात्रा शेयर कयलनि. संगहि ओ उपस्थित मैथिलजन केर मैथिली भाखा-साहित्य पर आधारित विभिन्न प्रश्न केर उत्तर देलनि. वीणा ठाकुर उपस्थित मैथिलजन कें धन्यवाद देलनि. (Report: मिथिमीडिया ब्यूरो)


text:
लगातार तीन दिन सं मधुबनीक भटसिमरि मे राष्ट्रीय लोक उत्सव कें ल' लोक कलाकार ओ कलाप्रेमीक जमघट लागल रहल. अछिंजल ओ नारी उद्गार संस्थान संगहि संस्कृति मंत्रालयक संयुक्त प्रयासें आयोजित भेल 'राष्ट्रीय लोक उत्सव' मे मिथिला सहित देशभरिक कलाकार शामिल भेलाह. 27 सितम्बर 2017 कें बिहार सरकारक पंचायती राज मंत्री कपिलदेव कामत द्वारा उद्घाटन सं शुरू भेल कार्यक्रम 29 सितम्बर 2017 कें कलाक विभिन्न रंग नेने संपन्न भेल.
कार्यक्रमक तेसर दिन कारुख महाराय-जट-जटिन गायन, झिझिया-डांडिया नृत्य, कबीरा ओ आल्हा गायनक संगहि आधुनिक मैथिली लोकगीतक प्रस्तुति भेल. एकर संगहि 'अछिंजल' द्वारा प्रवीण कुमारक निर्देशन मे मैथिली नाटक 'छुतहा घैल' केर मंचन, मध्यप्रदेशक कलाकारक द्वारा नाटक 'एकलव्य केर मंचन कएल गेल. एहि अवसर पर आरा जिलाक कलाकार बिदेसिया लोक नाट्य प्रस्तुत केलनि.
एहि अवसर पर जिलाक कलाप्रेमी सहित पाहुन लोकनि उपस्थित छलाह। ई कार्यक्रम मिथिला कें लोककलाक क्षेत्र मे नव परिचिती देबाक काज केलक अछि. तीन दिवसीय कार्यक्रम मे देशभरिक लोक संगीत, गीत, नाट्य आदि विभिन्न कलाक संगम देखल गेल.
#MithiEvents


text:
कलकत्ता. प्रख्यात रचनाकार आ साहित्य अकादमीक अध्यक्ष सुनील गंगोपाध्यायक निधनक बाद अकादमीक अगिला संभावित अध्यक्षक नाम पर घोंघाउजक संग रविदिन २८ अक्टूबर २०१२ कें एतय भेल बैसार में भारी भरकम जनरल काउंसिल लेल 87 लोकक निर्वाचन सम्पन्न भेल. साहित्य अकादमीक कार्यवाहक अध्यक्ष विश्वनाथ तिवारी केर अध्यक्षता मे भेल बैसार मे विभिन्न प्रांत आ भाषा प्रतिनिधि लोकनि बेस चर्चा कयलनि आ नव जनरल काउंसिलक गठन पर सहमति जतओलनि.
दक्षिण कोलकाताक एक होटल मे भेल बैसार मे विभिन्न भाषा केर संगहि मैथिली प्रतिनिधिक मनोनयन सेहो भेल. ललित नारायण मिथिला विश्वविद्यालय केर स्नातकोत्तर मैथिली विभागाध्यक्ष डा॰ वीणा ठाकुर साहित्य अकादमी केर मैथिली प्रतिनिधिक रूप मे मनोनीत भेलीह अछि. अकादमी केर जेनरल काउंसिलक बैसार मे डा॰ ठाकुरक नाओ पर सहमति बनल. वर्तमान मैथिली प्रतिनिधि डा॰ विद्यानाथ झा 'विदित' केर कार्यकाल जनवरी 2013 मे समाप्त होयत, तकर बाद डा॰ ठाकुर केर कार्यकाल शुरु होएत.
ज्ञात हो जे डा॰ वीणा ठाकुर सहरसा मे विद्यालीय शिक्षा पूरा केलाक बाद दरभंगाक लनामिवि सं बीए आ एमए क' 1977 सं प्राध्यापिकाक पद पर कार्यरित छथि. 1985 मे डाक्टरेट केर उपाधि पाबय वाली डा॰ ठाकुर वर्ष 2008 सं साहित्य अकादमी केर मैथिली परामर्शदात्री समितिक सदस्या छथि.
डा॰ वीणा ठाकुर केर मनोनयन सं मैथिली साहित्य जगत मे हर्षक माहौल अछि. एहि पद केर रेस मे उदय नारायण सिंह 'नचिकेता', अजित आजाद आदि सेहो छलाह. मैथिलीक विभिन्न संस्था सभ द्वारा अन्य नाम सुझाओल गेल छल. कलकत्ता केर साहित्य प्रेमी लोकनि नचिकेता केर मनोनयन ल' आश्वस्त छलाह त' अजित आजाद केर नाओ सं युवा रचनाकार लोकनि कें नव आस छल, मुदा जखन डा॰ वीणा ठाकुर केर मनोनयन केर समाद पसरल त' लोक मे संतोष अछि.
मिथिला सांस्कृतिक परिषद् केर मंत्री ओ युवा रचनाकार मिथिलेश कुमार झा महिला प्रतिनिधि भेला पर हर्ष व्यक्त करैत कहलनि जे मैथिली केर उन्नयन मे नव गति आओत. महिला प्रतिनिधि सं हम सभ आशान्वित छी. दोसर दिस मिथिला विकास परिषद् केर राष्ट्रीय अध्यक्ष अशोक झा डा॰ वीणा ठाकुर केर मनोनयन पर कहलनि जे आशा अछि आब मैथिली मे युवा कें प्रोत्साहन भेटत. डा॰ वीणा ठाकुर सन निस्सन मैथिलानी सं मैथिली कें नव आस जागल अछि. एक अन्य युवा साहित्यकार अजित आजाद केर मनोनयन नहि भेने दुःख प्रकट करैत कहलनि जे मैथिली मे युवा भागीदारी केर बात कयनिहार बहुतो अछि मुदा आगां अयबाक अवसर देबयबला कम. संगहि नचिकेताक चयन नहि भेने कोलकाता केर बहुधा मैथिली प्रेमी केर मुंह सं खसैत छनि जे हुनक मनोनयन सं कोलकाता केर हेरायल-सेरायल साहित्यिक चुहचुही आपस आबि जाइत. डा॰ वीणा ठाकुर केर मनोनयन केर बाद बहुतो कहल-सुनल जायबला बात सभ पर विराम लागल अछि. महिला प्रतिनिधि सं किनको कोनो सिकाइत नहि छनि. सृजनात्मकता कें बढ़ावा देल जायब प्राथमिकता होयबाक चाही.
दक्षिण कोलकाताक एक होटल मे भेल बैसार मे विभिन्न भाषा केर संगहि मैथिली प्रतिनिधिक मनोनयन सेहो भेल. ललित नारायण मिथिला विश्वविद्यालय केर स्नातकोत्तर मैथिली विभागाध्यक्ष डा॰ वीणा ठाकुर साहित्य अकादमी केर मैथिली प्रतिनिधिक रूप मे मनोनीत भेलीह अछि. अकादमी केर जेनरल काउंसिलक बैसार मे डा॰ ठाकुरक नाओ पर सहमति बनल. वर्तमान मैथिली प्रतिनिधि डा॰ विद्यानाथ झा 'विदित' केर कार्यकाल जनवरी 2013 मे समाप्त होयत, तकर बाद डा॰ ठाकुर केर कार्यकाल शुरु होएत.
ज्ञात हो जे डा॰ वीणा ठाकुर सहरसा मे विद्यालीय शिक्षा पूरा केलाक बाद दरभंगाक लनामिवि सं बीए आ एमए क' 1977 सं प्राध्यापिकाक पद पर कार्यरित छथि. 1985 मे डाक्टरेट केर उपाधि पाबय वाली डा॰ ठाकुर वर्ष 2008 सं साहित्य अकादमी केर मैथिली परामर्शदात्री समितिक सदस्या छथि.
डा॰ वीणा ठाकुर केर मनोनयन सं मैथिली साहित्य जगत मे हर्षक माहौल अछि. एहि पद केर रेस मे उदय नारायण सिंह 'नचिकेता', अजित आजाद आदि सेहो छलाह. मैथिलीक विभिन्न संस्था सभ द्वारा अन्य नाम सुझाओल गेल छल. कलकत्ता केर साहित्य प्रेमी लोकनि नचिकेता केर मनोनयन ल' आश्वस्त छलाह त' अजित आजाद केर नाओ सं युवा रचनाकार लोकनि कें नव आस छल, मुदा जखन डा॰ वीणा ठाकुर केर मनोनयन केर समाद पसरल त' लोक मे संतोष अछि.
मिथिला सांस्कृतिक परिषद् केर मंत्री ओ युवा रचनाकार मिथिलेश कुमार झा महिला प्रतिनिधि भेला पर हर्ष व्यक्त करैत कहलनि जे मैथिली केर उन्नयन मे नव गति आओत. महिला प्रतिनिधि सं हम सभ आशान्वित छी. दोसर दिस मिथिला विकास परिषद् केर राष्ट्रीय अध्यक्ष अशोक झा डा॰ वीणा ठाकुर केर मनोनयन पर कहलनि जे आशा अछि आब मैथिली मे युवा कें प्रोत्साहन भेटत. डा॰ वीणा ठाकुर सन निस्सन मैथिलानी सं मैथिली कें नव आस जागल अछि. एक अन्य युवा साहित्यकार अजित आजाद केर मनोनयन नहि भेने दुःख प्रकट करैत कहलनि जे मैथिली मे युवा भागीदारी केर बात कयनिहार बहुतो अछि मुदा आगां अयबाक अवसर देबयबला कम. संगहि नचिकेताक चयन नहि भेने कोलकाता केर बहुधा मैथिली प्रेमी केर मुंह सं खसैत छनि जे हुनक मनोनयन सं कोलकाता केर हेरायल-सेरायल साहित्यिक चुहचुही आपस आबि जाइत. डा॰ वीणा ठाकुर केर मनोनयन केर बाद बहुतो कहल-सुनल जायबला बात सभ पर विराम लागल अछि. महिला प्रतिनिधि सं किनको कोनो सिकाइत नहि छनि. सृजनात्मकता कें बढ़ावा देल जायब प्राथमिकता होयबाक चाही.
(Report : मिथिमीडिया ब्यूरो )


text:
कोरोना संकट काल कें दौरान प्रवासी मजदूरक मुद्दा सबसा अहम रहल अछि. अहि बीच प्रवासी मजदूर कें मसला पर बिहार कें मुख्यमंत्री नीतीश कुमार कें बयान आयल अछि. ओ दूसर राज्य मे काज करय वला लोक क’ प्रवासी कहबा पर आपत्ति जतोलनि.
सीएम कहलनि जे देश एकटा अछि आ कोई कतो जको काम क’ सकेत अछि. ओ आरोप लगोलनि जे जता ई श्रमिक काम करैत छला, ओतय हिनकर ध्यान नै राखल गेल. हम एहन व्यवस्था को रहल छी जे रोजगार कें लेल ककोरो बिहार सं नै जाय पड़त. कोई अपन मर्जी सं जाय चाहता त’ जा सकेत छथि.
कहि दि जे बड़ तादाद मे प्रदेश लौटल श्रमिक क’ रोजगार देबाक लेल नीतीश सरकार सेहो सक्रिय भ’ गेल छथि . प्रदेश कें उद्योग मंत्री श्याम रजक देशक 24टा उद्योगपति कें पत्र लिख को बिहार मे निवेश करैत, अपन यूनिट्स लगबाक अपील केलनि. उद्योगपति क’ लिखल अपन पत्र मे श्याम रजक कहलनि जे बिहार मे निवेश केर असीम संभावना अछि.
रोजगार पैदा करबाक चुनौती, नीतीश कें मंत्री केलनि 24टा उद्योगपति सं निवेशक अपील
श्याम रजक उद्योगपति सबके भरोसा देलनि अछि जे निवेशक स्थिति मे सरकार हुनकर पूरा सहयोग करता. हुनका कोनो तरहक समस्या कें सामना नै करय देल जायत.महामारी आ लॉकडाउन कें बीच अखन धरि लगभग 20 लाख प्रवासी मजदूर वापस बिहार अबि चूकल छथि. क्वारनटीन सेंटर पर रहि रहल लगभग 7 लाख प्रवासी मजदूर कें स्किल मैपिंग सेहो सरकारक ओर सं कराओल जा चुकल अछि.


text:
दिल्ली...नोएडा-एनसीआर मे रहय वाला सभ मैथिल के विद्यापति स्मृति पर्व समारोह के लेल न्योत अछि. समारोह नोएडा स्टेडियम परिसर मे शनि दिन ०4 दिसंबर के सांझ 7 बजे सं शुरू होएत.
एहि समारोह मे अपन मिथिला के तमाम जानल- पहचानल गायक- गायिका आबि रहल छथि. मैथिली गीतनाद के आनंद लेबय लेल ई अहां सभ के लेल नीक मौका अछि. अहां सभ अपन पूरा परिवार के संग आबि गीतनाद के आनंद उठाबी आओर कलाकार सभ के मनोबल के सेहो बढ़ाबी.
ई अहां सभ के लेल... हमरा सभ के लेल अपन गाम-घर के लोक सभ सं मिलय के सेहो नीक अवसर अछि. बड़ दिन भ गेल अछि एक-दोसरा सं मिलला...गप कएला. आउ एक- दोसरा सं भरि पांज मिलु... अपन सुख-दुख के बारे मे बतिआउ...गीत के आनंद लेबय क संग ठहाका सेहो लगाउ.
त मिलय छी नोएडा स्टेडियम मे शनि दिन सांझके सात बजे.
अहांक इंतजार मे
जय मैथिल - जय मिथिला


text:
आइ बिहार लालटेन युग स बाहर आबि गेल। 125 सालक यात्राक उपरांत बिजली सबतर बिजली पहुंच गेल। दरभंगाक लक्ष्मीविलास पैलेस स 1888 मे एकटा यात्रा शुरु भेल छल, एकटा सपना बुनल गेल छल, ओ आब जा कए पूरा भेल। बिहार क घर घर बिजली पहुंचत । कोनो टोला कोनो गाम बचल नहि रहल।
1879 मे न्यूयार्क मे शुरु भेल बिजली उत्पादनक दू साल बाद इंग्लैंड मे बिजली पहुंचल आ इंग्लैंड स भारतक कोलकाता क यात्रा केलक मुदा भारत मे एकर सार्वजनिक वितरण 1897 मे शुरु भेल । ओना बिहार मे बिजलीक सार्वजनिक वितरण करीब 40 साल बाद भ सकल । 1940 धरि बिजली एकटा विलासिता क साधन छल जे काफी महग छल । एकर उपयोग अंग्रेज, राजा-महाराज, सरकारी कर्मचारी, पैघ व्यापारी वर्ग या कारखानाक कर्मचारी सब करैत छलाह । आम जनता तक बिजली क पहुंच नहि भ सकल छल।
बिजलीक मामला मे बिहार आइ एकटा लक्ष्य पूरा लेकर। यात्रा खत्म नहि भेल अछि । बिजलीक मामला मे बिहार बहुत जल्द आत्मनिर्भर बनत। प्रस्तुत अछि बिहार मे बिजलीक यात्रा क उतार चढाब पर पत्रकार सुनील कुमार झा आ नीलू कुमारी क इसमाद लेल लिखल इ विशेष रपट जगमग बिहार में टिटिमाइत बिजलीक इतिहास – समदिया
वेद मे सेहो अछि बिजली क ज्ञान
बिजली स भारत संबंध जरुर सौ साल पुरान अछि मुदा कृतिम प्रकाशक चर्च वेद मे सेहो अछि। धातु क तार बनाकए ओकर उपयोग करबाक चर्च वेद मे अछि।
युवं पैदवे पुरूवारमश्विना स्पृधां श्वेतं तरूतारं दुवस्यथः। शर्यैरभिद्युं पृतनासु दुष्टरं चर्कत्यमिन्द्रमिव चर्षणीसहम्।।
-ऋग्वेद अष्ट1।अ8।व21।मं10।।> >
दरभंगा राज पुस्तकालय मे राखल अनमोल पांडूलिपि मे स एक महर्षि अगस्त रचित अगस्त संहिता मे विद्युत उत्पदान क सूत्र सेहो भेटैत अछि।
संस्थाप्य मृण्मये पात्रे, ताम्रपत्रं सुसंस्कृतम्।
छादयेच्छिखिग्रीवेन , चार्दाभि: काष्ठापांसुभि:॥
दस्तालोष्टो निधात्वय: पारदाच्छादितस्तत:।
संयोगाज्जायते तेजो मित्रावरुणसंज्ञितम्॥
एहि श्लोक मे ऋषि अगस्त लिखैत छथि जे मिट्टी क पात्र ल कए , ओहि मे ताम्र पट्टिका (Copper Sheet) राखि आ शिखिग्रीवा (Copper sulphate) राखू, फेर बीच मे भीजल काष्ट पांसु (wet saw dust) लगाउ, ऊपर पारा (mercury) आ दस्त लोष्ट (Zinc) राखू, फेर तार कए मिलायब त ओहि स मित्रावरुणशक्ति (Electricity) का उदय होएत अर्थात बिजली उत्पन्न होएत।
(एतय प्रोटॉन आ इलेक्ट्रॉन कए क्रमश मित्र आ वरूण कहल गेल अछि )
ऑंगा एहि संहिता मे लिखल अछि…
अनेन जलभंगोस्ति प्राणो दानेषु वायुषु, एवं शतानां कुंभानांसंयोगकार्यकृत्स्मृत: ।।
अर्थात सौ टा घइला क शक्ति क पाइन मे प्रयोग करबा पर पाइन अपन रूप बदैल कए प्राण वायु ( ऑक्सीजन ) आ उदान वायु (हाईड्रोजन) मे बदैल जाएत अछि ।
अगस्त संहिता मे विद्युत क उपयोग इलेक्ट्रोप्लेटिंग (Electroplating) क लेल करबाक सेहो विवरण भेटैत अछि। ओ बैटरी स तांबा वा सोना वा चांदी पर पॉलिश चढ़ेबाक विधि निकालथि तें अगस्त कए कुंभोद्भव (Battery Bone) सेहो कहैते छथि।
अगस्त संहिता आ आन आन ग्रंथ मे बिजली उत्पादन कए अनेक प्रकार सए प्रतिपादित कैल गेल अछि जेना
तड़ित – रेशमी वस्त्र क घर्षण स उत्पन्न विद्युत
सौदामिनी – रत्न क घर्षण स उत्पन्न विद्युत
विद्युत – बादल स उत्पन्न विद्युत
शतकुंभी – सौ सेलों वा कुंभो स उत्पन्न विद्युत
ह्यदनि – जमा कैल गेल बिजली विद्युत
अशनि – चुम्बकिय दण्ड स उत्पन्न विद्युत
अगस्त संहिता पर आधारित प्राचीन विद्युत बैटरी मेसोपोटामिया ( वर्तमान इराक) मे पाएल जाएत अछि जकरा बगदादी बैटरी कहल जाएत अछि। एकर काल संभवत: 250 ईसा पूर्व क अछि। जेकरा भारत मे निर्माण कए संभवत: बेबिलोन मे पर्थियन राजा क काल मे निर्यात कैल गेल छल।
वाल्मिकि रामायण मे सेहो हनुमान जी लंका क शोभा क विवरण करैत कहैत छलाह जे ओतय हरेक मार्ग पर विद्युत स जरय बला दीप लागल छल।
ताम् सविद्युत घन आकीर्णाम् ज्योति मार्ग निषेविताम ।।
( बा0 रा0 सुन्दर कांड पंचम सर्ग 3-5)
यूरोपियन वैज्ञानिक सेहो मिस्त्र क पिरामिड क अध्यन काल पौलक जे सुरंग क छत आ छज्जा पर धुऑं क करियापन नहि छल। अर्थात सुरंग वा पिरामिड क अंदर मोमबत्ती वा मशाल, दीपक आदिक प्रयोग नहि होएत छल। फेर हुनका प्रकाश कतय स भेटल एहि क खोज मे जखन वैज्ञानिक ओतुका देवार क चित्रकारी क अवलोकन केलनि त पता चलल जे ओहि काल मे हाई-वोल्टेज संयंत्र क उपयोग होएत छल, जाहि मे इंसुलेटर लागल रहैत छल आ फिलामेंट स सभ जब प्रकाश करल जाएत छल। एहि स पता चलैत अछि जे पिरामिड क निर्माण काल (2500 ईसा पूर्व ) मे सेहो बिजली क प्रयोग होएत छल।
आधुनिक विज्ञान आ बिजलीक खोज
आधुनिक विज्ञान मे बिजली क खोज आ उपयोग क इतिहास 1878 मे शुरू भेल। अमेरिका मे बल्ब क अविष्कार वैज्ञानिक थॉमस अल्वा एडिसन केलथि। ओ अपन घर मे प्रकाश लेल डाइरेक्ट करंट ( डी.सी. ) क वितरण प्रारंभ केलक। ओ अमेरिका आ इंग्लैंड मे सेहो एक संग बिजली सप्लाई कए रहल छलाह। 1881 ई मे इंग्लैंड क सर्रे शहर मे बिजली सड़क बत्ती प्रणाली बनायल गेल। ओहि ठामक हेमंड नामक आदमी 1881 मे हेमंड इलेक्ट्रीसिटी स्पलाई कंपनी बनेलक जे इंग्लेंडक ससेक्स शहर कए 24 घंटा बिजली आपूर्ती करय लागल। 1880 मे अल्टरनेटिव करंट (ए.सी.) प्रणाली क अविष्कार हेबाक कारण अमेरिका आ यूरोप मे एसी बिजली सेहो सप्लाई होएय लागल।
सन् 1880 से 1890 धरि बिजली क इतिहास करंट युद्घ क नाम से जानल जाएत अछि। एहि समय बिजली क दू तरह प्रणाली डीसी आओर एसी क सर्वश्रेष्ट्र घोषित करबाक लेल शीतयुद्ध होबय लागल। डीसी प्रणाली क संस्थापक आ वितरक एडिसन छलाह त एसी प्रणाली क वितरक जार्ज वेसटिंगहोज को निकोला टेस्ला, फरान्टी, सीमेंस आ स्टेनली आदि वैज्ञानिक छलाह। एडिसन आ वेसटिंगहोज एक दोसर क खिलाफ प्रचार प्रसार करय लागल। एडिसन आ हुनकर आदमी लोग सबकए ई बताबै लागल जे एसी क प्रयोग घातक अछि आ एहि स जानमालक नुकसान होएत ओतहि वेसटिंगहोज आ ओकर लोग सब डीसी कए खतरनाक बताबै लागल। जगह जगह जनता कए प्रयोग देखेबाक नाम पर जानवर कए करंट दए दए कए मारय लागल। मुदा एसी प्रणाली क लाभ जेना हाई वोल्टेज कए लंबा दूरी तक भेजनाय आ, ट्रांसफार्मर स बिजली क वोल्टेज कम या बेसी केनाय आ कम लागत क चलते एसी प्रणाली सर्वमान्य भेल आ पूरा विश्व मे एकर उपयोग होमय लागल।
भारत मे बिजलीक उत्पादन आ विकास
भारत में बिजली का विकास 19वीं सदी के अंत में शुरू भेल। दस्तावेजक अनुसार फ्लौरी एंड कंपनी कोलकाता मे सबसे पहिने सन 1879 मे बिजली क प्रदर्शन केलक । नौ साल बाद सन 1888 मे दरभंगा आ सन् 1897 मे दार्जिलिंग मे बिजली आपूर्ति शुरू भेल । व्यावसायिक रूप स भारत मे बिजली तखन आयल जखन 1897 मे इंग्लैंड क किलबर्न एंड कंपनी कोलकाता मे बिजली वितरण क लेल इंडियन इलेक्ट्रिक कंपनी बनेलक । 1899 मे एकटा थर्मल केन्द्र कोलकाता मे लगाउल गेल । बाद मे एकर नाम बदलि कए कलकत्ता इलेक्ट्रीसिटी सप्लाई कारपोरेशन राखलक जेकर मुख्यालय लंदन मे छल । आजादी क बाद 23 बर्ष लागल तखन जाकए 1970 मे एकर मुख्यालय लंदन से कलकत्ता आबि सकल । फेर 1898 मे बॉम्बे इलेक्ट्रिक सप्लाई एंड ट्रामवेज कंपनी क स्थापना भेल जे बंबई मे बिजली क सप्लाई शुरू केलक। ओकर बाद लगभग हरेक पैघ शहर मे पावर हाउस खुलल जे डीजल वा कोयला स चलैत छल ।
देश मे पहिल जल विद्युत पॉवर हाउस 1897 मे बर्दवान क महाराज सर विजोय चंद महताब बहादुर दिस स दार्जिलिंग मे लगाओल गेल। 1899 मे कलकत्ता इलेक्ट्रिसिटी सप्लाई कारपोरेशन, इमामबाग मे देशक पहिल ताप विद्युत केन्द्र लगेलक। पहिल स्ट्रीट लाइट बंगलौर मे 1905 मे लागल जे एशिया क पहिल सड़क-बत्ती छल। पहिल बिजली क ट्रेन 1925 मे मुंबई वीटी आ कुर्ला क बीच चलल।
बिहार मे बिजली क इतिहास
बिहार मे बिजलीक इतिहास किछु मायने मे भारत क बिजली इतिहास अछि। 1879 मे सबसे पहिने कोलकाता मे बिजलीक उत्पादन भेल, नौ साल बाद 1888 मे नव नव तैयार भेल दरभंगाक लक्ष्मीश्वर विलास पैलेस मे बिजली क उपयोग शुरु भेल । इ पहिल राजमहल छल जे बिजली से रोशन भेल छल । एहि कैंडल लेस पैलेस क फोटो इंग्लैंड स प्रकाशित अखबार इ टाइम्स अपन पहिल पन्ना पर लगौने छल । 1898 मे भेल महाराजा लक्ष्मीश्वर सिंह क निधन से पूर्व हुनक कईटा फोटो मे एहि महल मे लागल बिजली क आधारभूत संरचना देखबा मे भेटैत अछि । 1907 मे एक दिस टाटा जमशेदपुर मे शहर बसा रहल छलाह त दोसर दिस 1914 मे राजनगर क महल सेहो बिजली स रोशन भ रहल छल । 1914-15 तक बिजलीक खपत राज निवास स बाहर कारखाना क कर्मचारी निवास तक पहुंच गेल । एहि अवधि मे जमशेदपुर आ रोहतास बिजलीक उत्पादन शुरु क देलक। लोहट चीनी कारखाना मे उत्पादित बिजली कारखाना क कर्मचारी कए नि:शुल्क उपलब्ध छल । 1934 क भूकंप क बाद बिजलीक वितरण मे तेजी आयल आ धीरे-धीरे बिजलीक विस्तार तिरहुत क आन इलाका मे सेहो होइत गेल ।
बिहार मे शुरु स प्राकृतिक रूप स बिजली उत्पादन कए अनदेखा कए गेल । आजादी क पहिने 1937-39 क बीच बिजली क विस्तार लेल पटना आ डेहरी मे जल विद्युत लेल स्थल क चुनाव कैल गेल । बिहार मे प्राकृतिक संपदा क भरमार छल तखनो ई दुर्भाग्य जे 1950 धरि बिहार मे पनबिजली क उत्पादन लगभग शून्य छल । ओना आज़ादी स पहिने बिहार क बिजली क खपत सेहो बड्ड बेरंग छल। TISCO आ रोहतास इंडस्ट्री पैघ स्तर पर बिजलीक खपत करैत छल।
ओना देखल जाये त देश जखन आज़ाद भेल त बिहार भारतक ऊर्जा खपतक नक्शा पर नहिए क बराबर छल। श्रीकृष्ण सिंह क शासन काल मे बिजली मद मे 707.3 लाख टकाक राखल गेल छल जाहि मे 2.15 लाख टका रेलवे क बिजलीकरण लेल छल।
1950 धरि प्रति व्यक्ति ऊर्जा खपत 3 किलोवाट छल । सेहो मात्र 15 टा जिला जेना पटना, दरभंगा, जमशेदपुर, गया, रांची, मुजफ्फरपुर, पूर्णिया आ भागलपुर आदि मे खपत होइत छल। जाहि मे ज्यादातर बिजली टाटा आयरन एंड स्टील कंपनी स अबैत छल।
संथाल क मुकाबला मे तिरहुत इलाके मे बिजली क खपत काफी कम छल, बावजूद तिरहुत मे सार्वजनिक बिजली वितरण कंपनीक इतिहास 1938 मे दरभंगा लहेरियासहाय पावर जनरेशन कंपनी क स्थापना स होइत अछि । 1937 से 39 क बीच तिरहुत क 7टा जिला मे छोट छोट बिजली संयंत्र स्थापित भेल । 1962 तक दरभंगा जिला मे दू टा सरकारी पॉवर हाउस क निर्माण समस्तीपुर आ सकरी मे भ गेल छल, जाहि से 1218 किलोवाट आ 875 किलोवाट बिजली क उत्पादन होइत छल । 1962 तक दरभंगा जिलाक लगभग 120 टा गाम आ शहर मे बिजली पहुँच गेल छल, जाहि मे दरभंगा, समस्तीपुर, मधुबनी, जयनगर, झंझारपुर, राजनगर, सकरी, बहेरिया, ताजपुर, रोसड़ा, लोहट, पंडौल, राघोपुर, पुसा, वैनी, पूसा बजार, हसनपुर, महेशपट्टी, भगवानपुर, किओटी, मंगरौनी आदि प्रमुख छल । 1975 मे अचानक बिहारक नौटा बिजली संयंत्र कए सरकार बंद क देलक। सरकारक एहि नीति स क्षेत्र मे अंधकार पसरि गेल आ कईटा शहर लौट कए लालटेन युग मे चलि आयल ।
बिजली खपतक मामला मे बिहार एखनो बड पाछू अछि। ओना पाछू त अपन देश सेहो अछि । भारत मे प्रति व्यक्ति बिजली खपत विश्व मे सबसे कम अछि । पूरा दुनिया मे औसतन बिजली खपत 2429 युनिट प्रति व्यक्ति अछि, ओतहि भारत मे ई मात्र 734 यूनिट अछि । इहो तखन जखन कि भारत मे कुल संघीय पूंजी क 15 फिसदी स बेसी राशि बिजली उत्पादन पर खर्च कैल जाएत अछि।
मुनाफा स घाटा क सौदा भ गेल बिजली
1975 धरि बिजली क कंपनी घाटा मे नहि छल। बिजली उत्पादन क प्रचुरता छल आ कहियो कतहू बिजली क कटौती नहि होएत छल । फेर 1975 मे बिजली बोर्ड क राजनीतिकरण क शुरूआत भेल 1975 मे जगन्नाथ मिश्र क शासनकाल मे, अयोग्य आ बेकार लोग सब कए बोर्ड मे शामिल कैल गेल । एहि संबंध मे बिजय बरौलिया कहैत छथि जे सरकार बिहारक निजी संयंत्र कए बंद करैत कहलक जे लाइट डीजल क खपत कम करबा लेल इ कैल जा रहा अछि, मुदा संयंत्र बंद भेला स शहर मे जेनरेटर युग आबि गेल आ ओहि स कही बेसी डीजल क खपत शुरु भ गेल । बरौलिया कहैत छथि जे 1976 मे दरभंगा क मांग महज 2 मेगावाट क छल, जखनकि हमर संयंत्र स आपर्ति 3 मेगावाट । सबस कमाल क गप ई रहल जे 2002 तक अबैत अबैत दरभंगा शहर क मांग 18 मेगावाट भ गेल जखनकि आपूर्ति एक मेगावाट कम यानि 2 मेगावाट भ गेल । शहर मे जेनेरेटर क संख्या आ ओहि स उत्पादित बिजली क मात्रा करीब 5 मेगावाट तक पहुंच गेल छल ।
बरौलियाक दावा अछि जे डीसी बिजलीक बदला मे बरौनी क एसी बिजली देबाक नाम पर एहि संयंत्र कए रातोरात बंद करब दरभंगा कए अंधकार मे धकेलब छल । पूर्वोत्तर राज्य मे लाइट डीजल क छोट छोट बिजली संयंत्र एखनो शहर कए रोशन क रहल अछि । अक्टूबर 1976 मे दरभंगा क इतिहास मे पहिल बेर लोड सेडिंग भेल । 80 अबैत अबैत शहर मे बिजली जेबाक नहि बल्कि एबाक चर्च हुए लागल ।
एहन दू कारण स भेल। एकटा मांगक अनुरूप उत्पादन आ वितरण नहि भ सकल आ दोसर अयोग्य लोक सब कए बिजली विभाग मे घुसायल गेल । नेता एकरा चुनाव जीतबा क हथकंडा बना लेलक । हरिजन आ आदिवासी कए फ्री मे बिजली देबाक नारा लगाकए कांग्रेससरकार सत्ता बचेबा मे लागि गेल । चुनावी वादा क अनुसार बिना मीटर एकल बत्ती कनेक्सन बांटल गेल जेकर जमि कए दुरूपयोग भेल । बिजली विभाग कए घाटा लागब एतय स शुरू भेल । ताधरि बिजली बोर्ड राजनेता आ नौकरशाहक गुलाम बनि कए रहि गेल छल जेकरा नहिते कोनो नीतिगत निर्णय लेबाक अधिकार छल नहिए सरकारी अनुमोदन क बिना राशि खर्च करबाक । सभटा वित्तीय आ प्रशासनिक अधिकार बोर्ड स छिनी कए सचिवालय कए द देल गेल । बिजली उत्पादन बढ़ेबाक लेल फंड क कमी भेल फलत: अपूर्ति मे कटौती हुए लागल । हालत ई भ गेल जे मार्च 2005 क अंत धरि बिजली उत्पादन शून्य आ खरीद असंभव जेका भ गेल । ओना 2015 धरि देशक सभटा बिजली वितरण कंपनी क घाटा 3.8 लाख करोड़ छल आ एहि पर कर्ज 4.3 करोड़ टकाक छल ।
झारखंड अलग बिजली विलग
सन् 2000 मे जखन झारखंड बिहार स अलग भेल त आन आन खनिज संपदा संगे बिहार क सभटा कोयला सेहो एकरे हिस्सा मे चलि गेल । पतरातू (840 मेगावाट ), तेनूघाट (420 मेगावाट ) आ सुवर्णरेखा (130 मेगावाट) सन परियोजना लए झारखंड बिहार स अलग भ गेल । बिहार क 70 प्रतिशत बिजली उत्पादन यैह तीनू परियोजना स होएत रहल छल। बंटवारा स पहिने तक बिहार क बिजली उत्पादन क 48 प्रतिशत उद्योग समूह मे जाएत छल आ 20 प्रतिशत कृषि क लेल। मुदा अलग भेलाक बाद सभटा इंडस्ट्री झारखंडक हिस्सा मे चलि गेल आ उद्योग समूह क बिजली ग्राहक क संख्या घटि कए 25.1 प्रतिशत रहि गेल। ओतही किसानी ग्राहक क संख्या 20 प्रतिशत स बढ़िकए 32.5 प्रतिशत भए गेल। मुदा उद्योग क ग्राहक घटला स बिजली क रेवेन्यू सेहो घटि गेल आ बीएसबीई क सलाना घाटा बढ़िकए 365 करोड़ सलाना भए गेल।
सितंबर 2014 धरि बिहार मे बिजली क कुल 2198.25 मेगावाट क उत्पादन होएत छल जाहि मे से 89 प्रतिशत थर्मल पावर से 5 प्रतिशत पुन: प्राप्त उर्जा स्त्रोत आ 6 प्रतिशत जलविद्युत स आबैत अछि। इहो मे से 85 प्रतिशत केन्द्र सरकार से, 13 प्रतिशत बिहार सरकार से, आ 2 प्रतिशत बिजली निजी क्षेत्र से उत्पादित होएत अछि। बिहार मे अखन चारि टा थर्मल पावर मुख्य रूप स काज कए रहल अछि जाहि मे बरौनी, कांटी, एनटीपीसी कहलगॉंव, आ एनटीपीसी बाढ़ शामिल अछि। एहि मे बरौनी थर्मल पावर क कैक टा यूनिट काज केनाय बन्न कए देलक अछि वा पुनरूद्धार मे अछि। ओतहि कांटि थर्मल पावरक उत्पादन एयरपोर्ट ऑथरिटी क पर्यावरण सुरक्षा क सवाल क कारण 250 मेगावाट स घटि कए 195 मेगावाट भए गेल अछि। वर्तमान मे पावर सप्लाई क शिखर घाटा -6.2 प्रतिशत अछि जखनकि भारत स्तर पर ई -4.50 प्रतिशत अछि।
अदलैत बदलैत रहल नियम
भारत मे बिजली क नियमन आ नियंत्रण क लेल अंग्रेज सरकार 1910 मे एकटा कानुन बनेने छल जेकरा भारतीय विद्युत अधिनियम – 1910 कहल जाएत अछि। ई कानून 2003 तक चलल। विद्युत आपूर्ति अधिनियम 1948 आ विद्युत विनिमायक आयोग अधिनियम 1998 जोड़ल गेल। जाहि स विद्युत आपूर्तिआ विनिमय मे सरकारी दखल बढ़ल आ एकर बंटाधार हेबाक प्रक्रिया शुरू भेल। 15 जून 2003 कए जे विद्युत अधिनियम 2003 लागू करल गेल जेकर मुख्य उदेश्य प्रतिस्पर्धा आनब आ सभकए विद्युत उपलब्ध केनाय छल। एहि अधिनियम मे राष्ट्रीय विद्युत नीति, ग्राम विद्युतीकरण, प्रेषण मे खुला पहुँच, वितरण मे खुला पहुँच, अनिवार्य एसईआरसी, लाइसेंस मुक्त उत्पादन आओर वितरण, पावर ट्रेडिंग अनिवार्यता आओर विद्युत क चोरी क कठोर दंड क व्यवस्था अछि। इलेक्ट्रीसिटी सप्लाई एक्ट 1948 क कानून कए जन बिजली कानून कहल गेल जेकरा अनुसार राज्य सरकारे टा कए बिजली उत्पादन, संचरण आ वितरण क अधिकार देल गेल। एहि कानून क परिपालन मे सभ राज्य कए अलग अलग शहर क बिजली कंपनी क एकीकरण वा सरकारीकरण कए राज्य बिजली बोर्डक स्थापना कैल गेल जे एकटा स्वायत्त विभाग होएत जाहि पर कोनो नौकरशाह आ राजनेता क दखलअंदाजी नहि होएत। बोर्डक चैयरमेन आ सदस्य वैह गोटे बनताह जे बिजली क विशेषज्ञ होएत। एहि प्रकार सभटा प्रदेश बिजली क वयवस्था संभालि लेलक। सप्लाई एक्टक अनुसार कोनो भी बिजली बोर्ड 3 प्रतिशत से बेसी मुनाफा नहि लए सकैत अछि।
90 क दशक जखन मनमोहन सिंह वित्त मत्री छलाह तखन भारत विकाशसील देश बनिकए उभरल। भारतक बिजली बाजार पर विदेशी कंपनी क गिद्ध दृष्टि पड़य लागल मुदा विद्युत अधिनियम 1910 क आ सप्लाई एक्ट 1948 क कारण बिजली क निजीकरण क अनुमति नहि छल, चूंकि बोर्ड पर सरकार आ नौकरशाह क पकड़ बेसी छल एहि लेल पुरनका कानुन कए तोड़ैत विद्युत अधिनियम 2003 बनाओल गेल जाहि स विद्युत सुधार क नाम पर बिजली बाजार विदेशी कंपनी क हाथ मे चलल गेल आ प्रति यूनिट बिजली क दर दिन दूना राति चौगुना बढ़य लागल।
हर घर बिजलीक सपना
नीतीश कुमार क ड्रीम प्रोजेक्ट मे हर घर बिजली सेहो शामिल अछि। अप्रैल 2014 मे ई अभियान शुरू भेल छल जाहि मे बिजली कंपनी कए बिहार 3320 गाम मे बिजली पहुँचेनाय रहय। अप्रैल 2017 तक ई ऑंकडा छल जे 2661 गाम मे बिजली पहुँच गेल छल। मात्र 659 एहन गाम बचल छल जतए 27 दिसंबर, 2017 कए बिजली पहुँचल गेल। अप्रैल क बाद एहि काज मे रफ्तार आएल आ आय बिहारक सभ गाम मे बिजली अछि।
ज्ञात होए जे 2014 मे ओडिशा, झारखंड, असम, मध्यप्रदेश आ छत्तीसगढ़ क सभटा गाम मे बिजली पहुँचेबाक लक्ष्य भेटल छल, जेकरा मे एहि लक्ष्य क हासिल करय बला पहिल राज्य बिहार बनि गेल।
बिहार क बिजली स दौडैत अछि मुबंइ क ट्रेन
ई आर्श्यजनक लागत मुदा सत्य यैह अछि, बिहार क नबीनगर मे भारतीय रेल आ एनटीपीसी क संयूक्त पॉवर प्लांट भारतीय रेल बिजली कंपनी लिमिटेड से एहि साल अगस्त महिना स मुबंई क लोकल ट्रेन कए बिजली आपुर्ती भए रहल अछि । एहि प्लांट क 90 प्रतिशत बिजली पर रेलवे क अधिकार अछि शेष 10 प्रतिषत बिजली बिहार सरकार किनैत अछि । नीतीश कुमार एहि प्लांट क आधारशिला तहिया रखने छल जहिया ओ रेल मंत्री छलाह।


text:
नवका- पुरनका लेख सर्च करु...
बिहार मे विकासक हेल्थ कार्ड
बिहार के लेल एकटा नीक खबर अछि. बिहार कई क्षेत्र मे देश के लेल मिसाल बनल जा रहल अछि. जे खबर आबि रहल अछि ओ देश के लेल एकटा क्रांतिकारी कदम साबित भ सकैत अछि. सरकार के एहि कदम के अहां एकटा बड़ पैघ फैसला कहि सकैत छी.
खबर अछि जे बिहार मे ‘नई पीढ़ी स्वास्थ्य गारंटी योजना’ शुरू होबय जा रहल अछि. एहि योजना के मुताबिक राज्य के 14 साल सं कम उम्र के सभ बच्चा के हेल्थ कार्ड बनाएलजाएत…आओर सभ बच्चा के इलाज के खर्च सरकार उठाएत.
अखन तक मिलल जानकारी के मुताबिक इलाज के खर्च के कोनो सीमा नहि रहत. आब 14 साल तक के बच्चा के इलाज पर जतेक खर्च होए… जहां इलाज कराबय पड़य… सरकार कराएत.
एकटा अनुमान के मुताबिक बिहार मे करीब साढ़े तीन करोड़ बच्चा एहन अछि जकर उम्र 14 साल आओर एहि सं कम अछि. सरकार के माननाय अछि जे एहि स्कीम पर करीब सवा सय करोड़ रूपया खर्च आबि सकैत अछि.
बच्चा सभ के जे हेल्थ कार्ड बनाएल जाएत ओहि मे हुनका बारे मे सभ जानकारी रहत. जन्म… ब्लड ग्रुप… वजन… उंचाई… पहचान के निशान… कोनो बीमारी अछि त ओकर जानकारी…सभ किछ.
एहि के लेल गाम-गाम…स्कूल-स्कूल मे स्पेशल कैंप लगा बच्चा के हेल्थ चेक-अप सेहो कएल जाएत. इलाज के लेल जाए पर एहि हेल्थ कार्ड के जरूरत पड़त. इलाज. दवाई सभ मुफ्त.
उम्मीद अछि जे ई योजना बिहार दिवस समारोह के समय 22 मार्च के शुरू कएल जाएत. बिहार दिवस पर राज्य भर मे समारोह मनाएल जाएत. राइट टू सर्विस के बाद नीतीश सरकार के ई एकटा बड़का कदम अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
वेब्याक मेसिन
वेब्याक मेसिन (अङ्ग्रेजी: Wayback Machine) इन्टरनेटमे वर्ल्ड वाइड वेब आ अन्य जानकारीक लेल संयुक्त राज्य अमेरिकाक सान फ्रान्सिस्कोमे रहल एक गैर-नाफा सङ्गठनमे आधारित इन्टरनेट सङ्ग्रहद्वारा निर्मित डिजिटल अभिलेख छी।[४][५]
इतिहास[सम्पादन करी]
इन्टरनेट सङ्ग्रह अक्टूबर २००१ मे वेब्याक मेसिनक सुरू केलक। ई ब्रुस्टर काहले आ ब्रुस गिलेटद्वारा स्थापित कएल गेल छल। जे एलेक्सा इन्टरनेटमे सामग्रीसभ राखने अछि। सेवा प्रयोगकर्तासभकें समय समयमे वेब पेजसभक सङ्ग्रहित संस्करण देखवाक लेल सक्षम बनबैत अछि। जे अभिलेखकें 'तीन आयामी सूचकाङ्क कहैत अछि।
प्राविधिक विवरण[सम्पादन करी]
सफ्टवेयरक 'कल' करवाक लेल विकास केनए अछि आ सब सार्वजनिक पहुँचयोग्य वर्ल्ड वाइड वेब पृष्ठसभ, गोफर पदानुक्रम, नेटन्यूज बुलेटिन बोर्ड प्रणाली आ सफ्टवेयर डाउनलोड करवाक लेल योग्य इन्टरनेटमे सामग्रीसभ डाउनलोड करि सकैत अछि।[६] ई 'क्रलसभ' द्वारा एकत्रित जानकारी इन्टरनेटमे उपलब्ध सब जानकारी समावेस नै करैत अछि, कियाकी डेटा प्रकाशकद्वारा प्रतिबन्धित वा डेटाबेसमे भण्डारण कएल बहुत सामग्रीसभ सीमित नै अछि। आंशिक रूपमे सञ्चालित वेबसाइटसभमे विसङ्गतिसभ हटावैक लेल इन्टरनेट सङ्ग्रहद्वारा संस्थासभ आ सामग्री सिर्जनाकर्तासभके स्वैच्छिक रूपमे सफल आ डिजिटल सामग्रीक सङ्ग्रह सुरक्षित करि आ डिजिटल सङ्ग्रहणसभ सिर्जना करवाक अनुमति देवाक रूपमे प्रयोग केनए छल।[७]
सन्दर्भ सामग्रीसभ[सम्पादन करी]
- ↑ "Archive.org Site Info", Alexa Internet, मूलसँ ३ अगस्त २०१६-मे सङ्ग्रहित, अन्तिम पहुँच १८ जून २०१६।
- ↑ "WayBackMachine.org WHOIS, DNS, & Domain Info – DomainTools", WHOIS, अन्तिम पहुँच २०१६-०३-१३।
- ↑ "InternetArchive.org WHOIS, DNS, & Domain Info – DomainTools", WHOIS, अन्तिम पहुँच २०१६-०३-१३।
- ↑ "Internet Archive launches WayBack Machine", Online Burma Library, २००१-१०-२५, २०१६-०३-२४-कऽ मूल रूप सङ्ग्रहित, अन्तिम पहुँच २०१६-०३-१३।
|deadurl=प्यारामिटर ग्रहण नै केलक (सहायता)
- ↑ "The Internet Archive: Building an 'Internet Library'", Internet Archive, २००१-११-३०, मूलसँ नवम्बर ३०, २००१-मे सङ्ग्रहित, अन्तिम पहुँच २०१६-०३-१४।
|deadurl=प्यारामिटर ग्रहण नै केलक (सहायता)
- ↑ Kahle, Brewster, "Archiving the Internet", Scientific American – March 1997 Issue, ३ अप्रैल २०१२-कऽ मूल रूप सङ्ग्रहित, अन्तिम पहुँच १९ अगस्त २०११।
|deadurl=प्यारामिटर ग्रहण नै केलक (सहायता)
- ↑ Jeff Kaplan (अक्टुबर २७, २०१४), "Archive-It: Crawling the Web Together", Internet Archive Blogs, अन्तिम पहुँच अक्टुबर १६, २०१७।


text:
नई दिल्ली: देशमे लॉकडाउन दु सप्ताह के लिए बढ़ा देल गेल
देशमे 130 रेड जोन वला जिला अछि। ऑरेंज जोन मे 284 जिला अछि आओर ग्रीन जोनमे 319 जिला अछि। ग्रीन जोनमे मॉल, स्कूल, कॉलेज आओर धार्मिक स्थान अखनो बन्द रहत।
गृह मंत्रालय आपदा प्रबंधन अधिनियम, 2005 के अंतर्गत आदेश जारी कय लॉकडाउनके 4 मई के बाद दु सप्ताह के लेल बढ़ायल गेल अछि। गृह मंत्रालय कहलक कि किछ गतिविधिसभ पूरा भारतमे सभ जोनमे बंद रहत जाहिमे हवाई मार्ग, रेल, मेट्रो आओर सड़क मार्ग द्वारा अंतर्राज्यीय आवागमन सहित स्कूल, कॉलेज, आओर आन शैक्षिके/ प्रशिक्षण / कोचिंग संस्थान सभक संचालन शामिल अछि।
ग्रीन ज़ोनमे 50 प्रतिशत बस चलत. ऑरेंज ज़ोनमे जाहि गतिविधी सभके अनुमति देल गेल अछि ओहि गाड़ी सभ चलि सकैत अछि मुदा ओहिमे 1 ड्राइवरके छोड़ि 2 पैसेंजर बैसि सकत. ऑरेंज ज़ोनमे मोटरसाइकल पर पाछु बैसबाक अनुमति होयत।
” गृहमंत्रालय कहलक की सभटा गैर-जरूरी गतिविधीसभ लेल लोगसभकेँ आवाजाही पर साँझ सात बजे सँ भोर सात बजे तक सख्त पाबंदी रहत। “-
3 मई के लॉकडाउन खत्म भ’ रहल छल, अहि सँ ठीक पहिले लॉकडाउन 4 मई सँ 17 मई तक बढ़ायल गेल अछि। 25 मार्च सँ 14 अप्रैल तक लॉकडाउनके पहिल चरण छल। अहिके बाद 15 अप्रैल सँ 3 मई तक लॉकडाउनके बढायाल गेल छल , पीएम मोदी अपने एकर घोषणा केने छलाह। मुदा लॉकडाउन 3 लागू करबाक आदेश गृहमंत्रालय जारी केलक अछि।
रेलवे कहलक, ”यात्री सभकेँ यात्रा शुरू करय सँ पहिले राज्य द्वारा जांच कयल जायत, आओर जिनका सभमे कोरोना वायरसके लक्षण नहि भेटत, हुनके सभकेँ यात्रा करबाक अनुमति भेटत।”
बयानमे कहा गेल की राज्यसभ द्वारा सामाजिक दूरीके पालन करबैत यात्री सभकेँ संक्रमण मुक्त बसमे स्टेशन तक आनल जायत।
अहि सँ पहिले गृह मंत्रालयके अधिकारी बतेने छलाह जे की रेल सँ मजदूर सभकेँ, तीर्थयात्री सभकेँ आओर छात्र सभकेँ जाय-आबय लेल रेलके प्रयोगके मंजूरी द’ देल गेल अछि। रेलवे बोर्ड अहि लेल व्यवस्था करत. राज्य सभकेँ रेलवे बोर्ड सँ संपर्क करयके होयत।


text:
बिहारक सीमांचलक अररिया जिला मे स्थित मंडल कारा मे 224 कोरोना संक्रमित भेटल अछि। जेल मे 706 मे सं 600 बंदि केर जांच मे ई मामला सामने आयल अछि।
जांच मे मंगलदिन 42 आ बुधदिन 182 संक्रमित पाओल गेल। जेलर प्रमोद दास बतओलनि जे अररिया मंडल कारा मे 706 बंदी रहि रहल छलाह। कोरोना संक्रमण कें देखैत नबका पुरुष बंदि कें पूर्णिया आ महिला बंदि कें दलसिंहसराय जेल भेज देल जायत अछि।
ओतय जेल मे संक्रमित पाओल गेल बंदि कें संख्याक बाबत सिविल सर्जन डा एमएमपी सिंह बतओलनि जे बुधदिनक जांच मे 182 बंदी कोरोना संक्रमित भेटल। जखन एक दिन पहिने भेल जांच मे 42 संक्रमितक पुष्टि भेल छल ।ओतय दूसर तरफ जिला स्वास्थ्य समिति द्वारा बुधदिन कें तैयार रिपोर्ट सं सेहो पता चलैत अछि जे बड़का संख्या मे कोरोना मरीज भेटल अछि।
रिपोर्ट कहैत अछि जे बुधदिन जिला मे कुल 268 मरीज भेटल। अररिया प्रखंड मे 182 नबका संक्रमितक पुष्टि अहि रिपोर्ट सं सेहो होयत अछि। रिपोर्टक अनुसार बुधदिन कें कुल पांच हजार 185 सैम्पलक जांच कयल गेल। ई सेहो अपना आप मे एकटा रिकॉर्ड अछि।
बिहार मे भेटल 3741 कोरोना संक्रमित
बिहार मे 3741 कोरोना संक्रमितक पहचान भेल अछि। एकरा अलावा 9 संक्रमितक इलाज कें दौरान मृत्यु भ’ गेल। एकर संगहि राज्य मे कोरोना संक्रमितक संख्या 90,553 आ मृतक संख्या 474 भ’ गेल अछि। ओतय, राज्य मे अखन 60,068 कोरोना संक्रमित इलाजक बाद स्वस्थ भी भेल। कोरोना संक्रमितक स्वस्थ होबाक दर मे दूसर दिन सेहो एक फीसदी केर वृद्धि भेल आ ई आब 66.33 फीसदी भ’ गेल। राज्य मे अखन कोरोनाक सक्रिय मरीजक संख्या 30,010 अछि।


text:
मात्रिभाषाक महत्व:-
कि अपने सब जनैत छी इ दैनीय जीवन में मात्रिभाषाक कतेक महत्व छैक....?
मात्रिभाषा अपन माएक भाषा थीक। इ माएक मुहं सऽ बाजल जाए वाला भाषा अछि। एकरा हमसब अपन माएक मुहं सऽ सीखैत छी। इ भाषा बहुत मीठ होइत अछि, इ बजिते जेना लगैत छैक जे मुहं सऽ मोध चुबि रहल अछि। बच्चाक जन्म लैत देरिक धीरे-धीरे ओ अपन माएक बात बुझि-समझ ओ बजबाक लेल कोशिश करैत छैक आ धीरे-धीरे बाजए लागति अछि। ओना आए-काइल बच्चाक माएक सब अपनैक बहुत काबिल बुझि बच्चाक मात्रिभाषा सिखेबाक सऽ बंचित रखैत छैथ जे कि कतेक गलत करैत छैथ आ ओ बुझैत छैथ यदि हमर बच्चा इ भाषा बाजए लागल आ यदि हम गाम जायब तऽ ओहि ठाम इ भाषा बाजत तऽ ओतिका लोकसब कि कहत....??? तैं अपन बच्चा सबकें जन्म लैत देरिक पति-पत्नि दुनु गोटे हिन्दी आ अलग-अलग भाषा में बजनाए शुरु करैत छथि जाहि कऽ कारण हुनकर बच्चा सबपर एहि कऽ प्रभाव पडति छैन आ ओ बच्चा अपन माएक भाषा सऽ बंचित रहि जाएत छथि।
मुदा जखन ओ बच्चा बडा होइत अछि, तऽ ओ अपन माए सऽ पुछति छैथ:-
"मम्मी हमलोगों का मदरलेग्वेंज क्या हैं?"
एहि प्रश्नक जवाब दैत छैथ:-
"बेटा हमलोगों का वैसे मैथिली हैं।"
फेर ओ पुछति अछि:-
"तो मम्मी मेरेको ये भाषा क्यो नहीं सिखायी क्योंकि मदरलेग्वेंज में एक अलग सा मिठास रह्ता है, जिसके कारण इसको बोलने में अच्छा लगता हैं।"
बच्चाक मम्मी कहैत छथि:-
"बेटा मैथिली भाषा का कोई महत्व नहीं और जिस भाषा का महत्व नही हो या जिस भाषा को बोलने से कोई लाभ ना हो, वह भाषा बोलकर और सीखकर क्या करोगे....????"
मुदा ओ छोडा के संतुष्टी नहीं मिलति छैक, फेर ओ पुछति अछि:-
"तो मम्मी इतने आदमी अपनी-अपनी मात्रिभाषा क्यो बोलते हैं?"
एहि पर जवाब दैत छथि:-
"लोगों की अपनी-अपनी सोच-समझ हैं, लेकिन ये भाषा बोलने से कुछ नही होने वाला हैं।"
मुदा ओहि "मम्मी" कऽ इ नहि बुझल छैन:-
निज भाषा उन्नति अहै, सब उन्नति को मुल...।
बिन निज भाषा ग्यान के, मिटे ना भ्रम को शुल..॥
इ भाषा एहेन अछि जाहि कऽ आधार पर कतेको राज्य अलग भए गेल, जेना कि मराठी सऽ महराष्ट्र, कन्नड सऽ कर्नाटक, गुजराती सऽ गुजरात, तमिल सऽ तमिलनाडु, पंजाबी सऽ पंजाब आरो बहुत रास भाषाक आधार पर राज्य विजाभित भऽ चुकल अछि आ हाले में एकटा औरो भेल जे अछि:- तेलगु सऽ तेलंगाना।
कहैय कऽ माने अछि मात्रिभाषाक एतेक महत्व अछि जाहि कऽ कारण केतेको राज्य विभाजित भेल। मुदा हमरा सबकें मैथिली बजबा मे कोन चीजक लाज अछि, कियैक नहि मैथिली बाजैत छी, आ कियैक बहुते लोकैन कऽ एहेन सोच अछि जाहि कऽ कारण हुनकर धिया-पुता एहि भाषा सऽ सौ कोस दुर रहति अछि........??????
अपनैक एहि सोचक चलते इ मिथिला सौ कोस दुर चलि रहल अछि, यौ एखन तऽ विनडोंज ८ कऽ जमाना छैक, कियैक अपने लाइनेक्स पर चलि रहल छी। अपन सोच कऽ ऊचं करु ने, तखने कोनो भी राज्य विकासक लेल अग्रसर होइत..........अपन मात्रिभाषा क नहि छोडि, इ तऽ शुद्ध आक्सीजन कऽ काम करैत अछि, एकरा कोना अपने बिसरि रहल छी....जुनि बिसरि नहि तऽ अपनैक पहचान मेट जाइत। एहि पहचान कऽ जिंदा राखु तखने अपनैक पहचान कयल जाइत नहि तऽ अपने कऽ कहल जाइत.........
"बाजु अपने कोन ठाम सऽ छी, टेल मी वेयर आर यु फ़रम....आ आदि-आदि"


text:
ⓘ धुर्कोट गाउँपालिका
धुर्कोट गाउँपालिका नेपालक गुल्मी जिलामे अवस्थित अछि । वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करलाक बाद गुल्मी जिलामे साविकक नयाँगाउँ, पीपलधारा, हाडहाडे, जैसीथोक, वस्तु, धुर्कोट रजस्थल, आ वाग्ला गाउँ विकास समितिसभके मिलाए धुर्कोट गाउँपालिका बनाएल गेल अछि । धुर्कोट गाउँपालिकाक कूल जनसंख्या २२,४५४ रहल अछि । ई गाउँपालिकाक कूल क्षेत्रफल ८६.३२ वर्गकिलोमिटर रहल अछि । ई गाउँपालिकाक ७ वडामे विभाजन कएल गेल अछि । ई गाउँपालिकाक सिमाना पूर्वमे रेसुङ्गा नगरपालिका, पश्चिममे मदाने गाउँपालिका, उत्तरमे मालिका गाउँपालिका आ इस्मा गाउँपालिका तथा दक्षिणमे अर्घाखाँची जिला धरि फैलल अछि ।


text:
उत्तरी साइप्रस
उत्तरी साइप्रस आधिकारिक रूपमे टर्कीय गणतन्त्र उत्तरी साइप्रस (टीआरएनसी; स्वयम-घोषित राज्य राज्य छी जे साइप्रस द्वीपक उत्तरपूर्वी भाग समावेश करैत अछि । टर्की द्वारा मात्र मान्यता प्राप्त, उत्तरी साइप्रसके अन्तर्राष्ट्रिय समुदाय द्वारा साइप्रस गणतन्त्रक भाग मानैत अछि ।
इतिहास[सम्पादन करी]
साइप्रस /ˈsaɪprəs/ ( सुनी) आधिकारीक: गणतन्त्र साइप्रस (यूनानी : Kuπpιakή Anuokpatίa एसिया क एक देश छी, जेकरा संस्कृति आ इतिहासका कारणसँ युरोप क भूभाग सेहो कहैत अछि । ई भूमध्य सागरमे रहल एक टापु छी । एकर राजधानी निकोसिया छी । बहुत लोगसभ युनानी भाषा बोलैत अछि । मुदा ई टापुक कुछ भाग टर्की भाषा बोलवालासभ गैरकानूनी रूपमे कब्जा करै रहल अछि । जुलाई १९७४ मे दूई-चरणमे केने आक्रमण पछा एहन भेल अछि। साइप्रसके युनान (ग्रिस)मे गाभ्न एथेन्समे योजना केल सत्तापलटक जवाफमे आक्रमण भेल अछि। साइप्रस युरोपेली संगठनक सदस्य छी ।
उत्तरी साइप्रस सब युरोपेली सङ्घ सदस्यक सबसँ दुर दक्षिण पूर्वमे अछि । उत्तरी साइप्रस निरन्तर रूपमे ४५०० सँ बेसी वर्षक इतिहासमे बाँचईरहल अछि। निकोसियाक ग्रीक साइप्रस आ टर्की साइप्रस समुदायसभसँ १९६३ मे शहरक क्रमश: दक्षिण आ उत्तरमे विभाजित कएल गेल अछि । १९५५-६४ क संकट पछा ई शहर तोडने छल । टर्की सन् १९७४ मे साइप्रस आ उत्तरी साइप्रस गणतन्त्रक बीचमे सैन्य बिरोधी बन्न पुगल पछा टर्कीसँ साइप्रसक द्वीपके आक्रमण केलावाद उत्तरी निकोसिया सहितक द्वीपके उत्तरमे कब्जा केलक । आज उत्तर निकोसिया उत्तरी साइप्रसक राजधानी छी, केवल टर्कीद्वारा मान्यता प्राप्त एक राज्य, जे अन्तर्राष्ट्रिय समुदायद्वारा साइप्रेयी क्षेत्रमे कब्जा कैर रहल मानैत अछि ।[४] १९६० मा निकोसिया साइप्रस रिपब्लिकक राजधानी बन्ल जे यूनानी आ टर्की साइप्रियट्स द्वारा स्थापित एक राज्य छी । १९६३ मे ग्रीक साइप्रस समुदाय पक्षसँ संविधानक संशोधन प्रस्ताव केने छल । जे टर्कीक साइप्रस समुदायसँ अस्वीकार केलक । बीजान्टिन समयमे , ई शहर सेहो लेफकोसिया क रूपमे सेहो उल्लेख कएल गेल छल । चौथो शताब्दी ईस्वीमे , शहर बिशपिक क सीट बनल छल ।[५]
प्रशासनिक विभाजन[सम्पादन करी]
उत्तरी साइप्रस ६ जिलासभमे विभाजित अछि: लेफकोसा, गजिमागुँसा, गिर्ने, गुँजेलयोर्ट, इस्केल जिला आ लेफ्केल । लेफ्केल जिला २०१६ मे गुँजेलयोर्ट जिलासँ विभाजन कैर स्थापित भेल छल । एकर अलावा थप बाह्र उप-जिलासभ पाँच ठूला जिलासभ आ २० टा नगरपालिकासभ बीच विभाजित अछि ।[६]
सन्दर्भ सामग्रीसभ[सम्पादन करी]
- ↑ TRNC SPO, Economic and Social Indicators 2014, pages=2–3
- ↑ २.० २.१ "KKTC", Turkish Ministry of Economy, अन्तिम पहुँच २८ जुलाई २०१५।
- ↑ "Saatler geri alınıyor!", Yeni Düzen, अन्तिम पहुँच १८ अक्टुबर २०१७।
- ↑ Kempen, Ronald van; Vermeulen, Marcel; Baan, Ad (2005). Urban Issues and Urban Policies in the New EU Countries. Ashgate. प॰ 207. आइएसबिएन 978-0-7546-4511-5. https://books.google.com/books?id=FHou6czhjqwC&pg=PA207.
- ↑ "Saint Tryphillius", Saintsoftheday108.blogspot.com, अन्तिम पहुँच १० मार्च २०१२।
- ↑ "Lefke 6. ilçe oldu!", Kıbrıs Postası, २७ दिसम्बर २०१६, अन्तिम पहुँच २७ दिसम्बर २०१६।


text:
कोरोनावायरस कें बढ़यत संक्रमण कें देखैत बिहार सरकार ई फैसला लेने अछि जे की संक्रमण वला क्षेत्र मे लॉकडाउन जारी रहत। मुख्यमंत्री नीतीश कुमार जदयू कें वर्चुअल सम्मेलन कें दौरान एकर ऐलान केलनि। नीतीश कहलनि जे देश मे लॉकडाउन खत्म भ’ चुकल अछि आ धीरे-धीरे बाजार खुलल जा रहल अछि। परन्तु, हमर सरकार ई फैसला लेलनि अछि जे जाहि इलाका मे कोरोना कें नबका केस मिल रहल अछि, ओतय लॉकडाउन जेहन सख्ती जारी रहत। कही दी जे पटना जिला मे अखन धरि कुल 38 कंटेनमेंट जोन अछि। जाहिमे पटना सदर मे 19, पटना सिटी मे 10, दानापुर मे 8 आ मसौढ़ी प्रखंड मे एक प्रतिबंधित क्षेत्र अछि।
केंद्रीय गृह मंत्रालय 31 मई क’ ई ऐलान केलनि छल जे देश मे आब लॉकडाउन क’ आगू नै बढ़ाओल जायत। तीन फेज मे देश क’ खोलबाक निर्णय लेल गेल अछि। अहि कें तहत एक सं 30 जून तक पहिल फेज मे काफी छूट देल गेल अछि। बिहार सरकार सेहो ई आदेश जारी केलनि छल जे केंद्रक फैसला क’ राज्य मे लागू करब। केंद्र कें गाइडलाइन कें अनुसारे हमसाब आगू बढ़ेब।
संक्रमण वला क्षेत्र कें लेल ई नियम लागू रहत
- दुकान खोलबाक सहित अन्य कोनो तरहक गतिविधि पर पूर्ण रोक
- स्थानीय प्रशासन कें मदद सं होम डिलिवरी कें माध्यम सं आवश्यक सामग्री केर आपूर्ति
- लोक कें बाहर निकलय पर रोक जारी रहत
- बाहरी व्यक्ति क’ कंटेनमेंट जोन वला इलाका मे प्रवेश केर अनुमति नै मिलत
- आदेश कें उल्लंघन करय वला पर कार्रवाइ होयत


text: पटना । बिहार मे औषधीय पौधाक व्यापार बढि रहल अछि। किसान क आर्थिक स्थिति मे सुधार अनबाक मकसद स लगाउल गेल सारण जिला क बनियापुर गाम मे औषधीय पौधा आरटीमिशिया एनुआ क नर्सरी एकर गवाह अछि। एहि ठाम किसान कए मुफ्त मे पौधा देल जाइत अछि। किसान द्वारा लगाउल गेल एहि पौधा स जे औषधी रूपी उत्पाद बनैत अछि, ओकरा इप्का लेबोरेटरी कंपनी खरीद लैत अछि। स्थानीय वैद्य क कहब अछि जे एहि पौधा स मस्तिष्क मलेरिया क दवा बनैत अछि। इप्का क संग एखन धरि 100टा स बेसी किसान अनुबंध कए चुकला अछि। फिलहाल 100 एकड मे आरटीमिशिया एनुआ क खेती कैल जा रहल अछि। इडेन सिटी गु्रप क एमडी सच्चिदानंद राय समाज सेवा क मकसद स एहि गाम मे इ नर्सरी लगेने छथि। ओ कहला जे एहि नर्सरी स किसान पौधा ल जाइत छथि आ चारि माह बाद पौधा स उत्पाद तैयार भ गेलाक बाद कंपनी ओकरा कीन लैत अछि। एहि स प्रति एकड किसान कए 35-40 हजार टकाक मुनाफा भ जाइत अछि। राय कहला जे अरकोंच, औषधीय करैला, स्टिबिया आदि औषधीय पौधा क नर्सरी सेहो तैयार कैल जा चुकल अछि। एकर उत्पाद कीनबा लेल सेहो कंपनी से अनुबंध कैल जा रहल अछि।


text:
डीडी न्यूज के दिल्ली मे 10टा कैमरामैन के जरूरत
अछि.
शुरू मे भर्ती एक साल के कंट्रैक्ट के आधार पर होएत आ नीक काज करला पर एकरा बढ़ा देल जाएत.
एहि लेल अहां के कैमरामैन के रूप मे काज करय के कम सं कम एक साल के अनुभव जरूर होबाक चाही. एहि लेल वीडियोग्राफी मे डिप्लोमा के योग्यता सेहो होबाक चाही.
अप्लाई करय के लास्ट डेट अछि 24 अगस्त 2015. एहि लेल अहां के फॉर्म भरि के अप्लाई करय पड़त.
फॉर्म डाउनलोड करय लेल एहि लिंक के क्लिक करु- DD NEWS
फॉर्म नीक सं भरि क एहि पता पर भेजय पड़त-
The Assistant Director (HR),
Doordarshan News,
Room No 520, Tower B,
Doordarshan Bhawan,
Copernicus Marg,
New Delhi-110001
अहां सभ के हमर शुभकामना...


text:
मैथिली एवं हिन्दी रंगमंच पर अपन अभिनयक छटा पसारलाक बाद हिन्दी सीरियल आ फ़िल्म में सक्रिय सुरुचि वर्मा वोना त पटना के रहय बाली छी, मुदा मैथिल, मैथिली आ मैथिली रंगमंच के प्रति हुनक लगाव व प्रेम स एना प्रतीत भ रहल अछि कि सुरुचि जी किनको सं कम नहिं। ज़ी टीवी पर प्रसारित मोहित झा द्वारा निर्देशित सीरियल “भागोवाली”में ‘कल्सन वालीक ‘किरदार सं अपन अभिनयक लोहा मनबाब वाली आ चर्चित सुरुचि जीके नैन्हपनहि सं अभिनयक शौक छलैन । पटनाक इप्टा, “अक्षरा आर्ट्स” आ “भंगिमा” सं जुड़लाक बाद कतेक रासे हिन्दी आ मैथिली नाटक में अभिनय कयलनि। मैथिली रंगमंचक ख्यातिप्राप्त निर्देशक कुणाल जीके संग मैथिली नाटक “विदापत”, ‘गठबंधन” आर लिली रेक उपन्यास पर आधारित “पटाक्षेप” आ हिन्दी नाटक वैशाली (निर्देशक कुनाल), “जनवासा” (निर्देशक-राजीव रंजन श्रीवास्तव ) आदि किछु उल्लेखनीय नाम अछि ।
मैथिली रंगमंचक ख्यातिप्राप्त निर्देशक कुणाल जीके गुरु मानय बाली सुरुचि हुनके सुझाव पर सीरियल एवं फ़िल्म में अभिनय करय के उद्देश्यक संग मुम्बई चलि एलीह । मुम्बई में संघर्षक उपरान्त सुरुचि जीके महुआ पर प्रसारित सीरियल “खानदान” “बड़की मलकाइन” , प्रकाश झाक “बाहुबली” (2008) आदि में काज करबाक अवसर प्राप्त भेलनि। मुदा “भागोवाली” केर मुंहफ़ट्ट मामी कल्सनवालीक किर्दार सं हिनकासली पहिचान भेटलनि अछि।
मुम्बई यूनिवर्सिटी सं ड्रामा में एमए सुरुचि जी मुम्बई आबय सं पूर्व बहुचर्चित फ़िल्म ‘अन्तर्द्वन्द” (2010) में एकटा छोट मोट भूमिका कएने छलैथ । दिवाकर बनर्जीक “लव, सेक्स और धोखा” (2010) में सेहो हिनका काज करबाक मौका भेटलनि मुदा दुर्भाग्यवश एडिटिंग के बाद हिनकर रोल हटा देल गेल छल। स्टर प्लस पर प्रसारित सीरियल “बिदाई” (2010)में 20 एपिसोड धरि काज कयलनि मुदा किछु कारणवश ई सीरियल बंद भए गेल। मुदा हिनकर प्रतिभाक प्रकाश जड़ैत चलि गेल।
सीरियल आ फ़िल्मके अतिरिक्त सुरुचि जी आयडियाक एड ("Walk when you talk") एवं चारिटा लघु फ़िल्म सेहो केने छथि।


text:
ⓘ आठ-हजारी
अन्तर्राष्ट्रिय पर्वतारोहण आ पर्वतारोही सङ्घ या युआइएएद्वारा समुद्र सतह सँ ८,००० मिटर उँच रहल दुनियाकेँ १४ टा हिमालय पर्वतकेँ आठ-हजारी पर्वतक रुपमे मानने अछि जे अपन पड़ोसी हिमालयसभसँ पर्याप्त रूपसँ स्वतन्त्र मानल जाएत अछि। ओना तँ, स्वतन्त्रता कऽ आकलन करवाक लेल उपयोग कएल जाएवाला मापदण्डसभक कोनो सटीक परिभाषा नई अछि, आ सन् २०१२ सँ युआइएए ई प्रक्रियामे शामिल अछि कि ई सूचीकेँ २० हिमालयधरि विस्तारित कएल जाना चाही। वर्तमान समयमे दुनियाकेँ सम्पूर्ण आठ-हजारी हिमालयसभ एशियामे हिमालय आओर काराकोरम पर्वत श्रृङ्खलामे अवस्थित अछि आ ओकर शिखरसभ मृत्यु क्षेत्रमे अछि।
सन् १९८६ मे सम्पूर्ण १४ ओ टा आठ-हजारी हिमालयसभकेँ शिखरपर सफल आरोहण करऽवला पहिल व्यक्ति इटालीकेँ राइनहोल्ड मेसनर छल जे पूरक अक्सिजनक सहायता बिना ई उपलब्धि पूर्ण केनए छल। सन् २०१० मे पूरक अक्सिजनक मद्द्ति सँ एडुर्ने पासबान सम्पूर्ण १४ ओ टा आठ-हजारी हिमालयसभकेँ शिखरपर सफल आरोहण करऽवला पहिल महिला बनल छल। सन् २०११ मे अस्ट्रियाई गेरलिन्डे कल्टेनबुनर पूरक अक्सिजनक मद्द्ति बिना १४ ओ टा आठ-हजारी हिमालयसभकेँ शिखरपर सफल आरोहण करऽवला पहिल महिला बनल छल। सन् १९५० सँ सन् १९६४ धरिसम्पूर्ण १४ ओ टा आठ-हजारी हिमालयसभकेँ शिखर आरोहण कएल गेल छल। मई २०१९ धरि आठ हजार मिटर सँ उँच रहल हिमालयसभमे सँ के२ हिमालय मात्रे ठण्डी समयमे आरोहण नई कएल जाएत अछि।
सन् २०१९ अक्टुबर २९ केँ नेपालक निर्मल पुर्जा मात्र ६ महिना ६ दिनक कीर्तिमानी समयमे संसारक सम्पूर्ण १४ ओ टा ८,००० मिटर सँ उँच हिमालय शिखरक सफल आरोहण करऽमे सफल भेल छल। पछिला कीर्तिमान ७ वर्ष १० महिना आ ६ दिनक छल।


text:
धरोहर कए बचेबाक क लेल चाहि अपन नायक : राजेश रंजन
दरभंगा जक्शन पर लागत रेलवे क इतिहास स जुडल तस्वीर : डीआरएम
दरभंगा का आधारभूत संरचना सबसे पैघ धरोहर : सरावगी
चौरंगी पर हैरिटेज फोटोग्राफर संतोष कुमार क दरभंगा मे पहिल फोटो प्रदर्शनी क आयोजन
दरभंगा । मधेपुरा क सांसद राजेश रंजन उर्फ पप्पू यादव कहलथि जे मिथिला क धरोहर गौरवशाली छल, मुदा वर्तमान अंधकार मे अछि आओर निराशा पैदा करैत अछि । मिथिला क लेल इतिहास देखबा आओर कहबा से बेसी जरुरी अछि, मिथिला मे एहन समाज क निर्माण, जे ई चीज कए बुझि सकय और अपन एहन नायक चुनि सकय जे पटना आओर दिल्ली तक आवाज पहुंचा सकय । ओ कहलथि जे एकरा बचेबा क लेल मिथिला कए नब नायक क जरुरत अछि । श्री यादव आय दरभंगा क कामेश्वरनगर स्थित चौरंगी पर इसमाद क बैनर तले आम लोग मे धरोहर क प्रति जागरुकता पैदा करबाक क लेल प्रसिद्ध हैरिटेज फोटोग्राफर संतोष कुमार क तस्वीरों क उदघाटन क मौके पर बाजि रहल छल।
कार्यक्रम क विशिष्ठ अतिथि क रूप मे उपस्थित उपस्थित मधेपुरा क सांसद कहलथि जे बिना मिथिला क सहयोग से बिहार मे कोनो सरकार नहि बनल, मुदा राजनीतिक अचेतना क कारण एतय नेतृत्व क निर्माण नहि भए सकल । ओ कहलथि जे दरभंगा ज्ञान क भूमि अछि । तक्षशीला जखन अवसान पर छल, त दरभंगे धर्म आओर राजनीति कए संरक्षित करबाक क काज केने छल । आध्यात्म आओर ज्ञान क एहि भूमि कए फेर से जीवंत करबाक क लेल एकटा नैतिक मूल्य बला समाज क जरुरत अछि जे आय हमरा सोझा नहि दिखा रहल अछि । पप्पू यादव कहलथि जे गरीब आओर गरीब भए रहल अछि । धरोहर क प्रति हुनका मोन मे सम्मान अछि, मुदा जीवन क झंझवात हुनका एहि सब चीज पर सोचबा का समय नहि दैत अछि । आय मिथिला क समाज मजदूर क समाज बनि गेल अछि । ज्ञान क पलायन भए रहल अछि । युवा वर्ग भटक गेल अछि । एहि मे एहि धरोहर क प्रति चिंता अगर किछु लोग कए रहल अछि त ई प्रयास नीक अछि, मुदा हम केवल ई प्रयास स बहुत बेसी आशा नहि पालि सकब । जों इन धरोहर कए सही मायना मे हमरा बचेबाक अछि त समाजक हरेक आदमी क अंदर जे जीवन जीबाक क लेल संघर्ष अछि ओकरा खत्म करब होएत, समाज तखने एहि सब चीज कए देखबा क समय निकाल पाएत । पप्पू यादव डीआरएम क सोझे अगले किछु दिन कए अंदर जयनगर से पाटलिपुत्र क लेल सीधा ट्रेन चलेबाक घोषणा केलथि ।
दरभंगा क युवा विधायक आओर कार्यक्रम मे गण्यमान्य अतिथि संजय सरावगी कहलथि जे हमर इलाका क धरोहर क स्थिति दयनीय अछि आओर संरक्षण क जरुरत अछि । सरावगी कहलथि जे निश्चित रूप स दरभंगा राज क समय जे आधारभूत संरचना शहर कए भेटल ओ हमरा सबहक लेल अनमोल अछि । दरभंगा क प्रति जे एतय क लोगक प्यार हेबाक चाही ओ नहि देखाबैत अछि । शहर क सूरत बचेबाक लेल हम सबकए एक संग आगू आबए होएत आओर योजना कए बेहतर तरीका से लागू कए क हम एकरा संरक्षित कए सकब ।
मधुबनी के विधायक समीर महासेठ कहलथि जे सडक आओर नाला क लेल केवल चिंता करबा से शहर ऑंगा नहि बढ़ि सकैत अछि एहि क लेल एकटा समेकित विकास क जरुरत अछि । विभिन्न विभाग कए बैसिकए एक संग शहर क विकास लेल योजना तैयार करय होएत । ओ मिथिला क इतिहास कए गौरवशाली बताबैत कहलथि जे हम एकरा बचाईए कए नव निर्माण कए सकैत छी ।
समस्तीपुर रेल मंडल के डीआरएम आरके जैन कहलथि जे आजुक प्रदर्शनी मे प्रस्तुत रेल क इतिहास देखिकए दरभगा क महत्ता बुझाओल । ओ कहलथि जे रेल मंत्रालय कए ओ एतिहासिक नरगौना टर्मिनल क संरक्षण क लेल प्रस्ताव भेजत । संगे ओ दरभंगा जक्शन पर रेलवे क इतिहास स संबंधित तस्वीर कए लगेबाक घोषणा सेहो केलथि ।
समारोह मे बनैली राज परिवार स बाबू चिन्मयानंद सिंह कहलथि जे दरभंगा क पूर्णिया से बड्ड पुरान रिश्ता अछि आओर ई तस्वीर ओहि रिश्ता कए एकटा नब आयाम दए रहल अछि ।
दरभंगा क मेयर वैजयंती खेडिय़ा कहलथि जे मेयर क रूप मे दरभंगा क लिए जे बनि सकत उ करबाक लेल तैयार छी । ओ कहलथि जे निगम अगर सक्षम भेल त अहमदाबाद नगर निगम जेंका दरभगा मे सेहो अलग से हैरिटेज सेल बनेबा पर विचार कैल जा सकैत अछि । ओ कहलथि जे युवा सब मिलिकए जे आय एहि प्रदर्शनी क माध्यम से दरभंगा कए लोग कए तस्वीर देखेने अछि ओहि स निश्चित रूप स शहर कए लोग धरोहर क प्रति सचेत और जागरुक होएत । कार्यक्रम मे आयल अतिथी क स्वागत आशीष झा आओर धन्यवाद ज्ञापन संतोष कुमार केलथि ।


text:
नवका- पुरनका लेख सर्च करु...
विकास चाही तं नेता के अपना गाम लाउ
बीजेपी नेता लालकृष्ण आडवाणी 11 अक्टूबर के छपरा जिला के सिताबदियारा सं अपन जनचेतना यात्रा शुरू करि रहल छथिन्ह.
लोकनायक जयप्रकाश नारायण...जेपी जीक गाम सं यात्रा शुरू करय सं पहिने ओ एहिठाम एकटा सभा के सेहो संबोधित करथिन्ह.
हुनकर जन चेतना यात्रा के मकसद जे होए. एहिठामक लोक के ओहि सं लेना-देना नहि छनि. लोक बस एहि बात सं खुश छथिन्ह जे आडवाणी जीके एहिठाम अएबाक कारणे इलाका के विकास भ रहल अछि.
आडवाणी जीक यात्रा के कारण बीजेपी के राज्य के तं छोडुं कइटा केंद्रीय नेता सभ तैयारी पर नजर राखने छथिन्ह. जिला सं लsक राजधानी तक सं
आला अफसर के अमला दिन-राति काज मे लागल अछि.
रोज कोनो नहि कोनो अधिकारी...नेता गाम आबि रहल अछि. सभक चिंता इहे छनि जे कोनो कमी नहि रहि जाए.
एहिठाम आजादी के बाद पिछला 50-60 साल मे जतेक काज नहि भेल ओ पिछला किछ दिन मे भेल अछि.
रोड चकाचक भ गेल अछि. जेहि रोड पर घोड़ा- गाड़ी हिचकोला लsक चलैत छल ओ आई सरपट भागि रहल अछि.
जेहि गाम मे लाइन...बिजली बाती के दरश नहि छल...ओहि गाम मे नवका-नवका ट्रांसफर्मर लागि गेल अछि.
खटाखट पोल गाड़ि देल गेल...तार लगा देल गेल...बिजली चालू कर देल गेल. सभ किछ तुंरत-फुंरत मे कएल जा रहल अछि आ फेर पूरा करि देल गेल अछि.
एतबा दिन मे सभ किछ चमका देल गेल अछि. रास्ता के संग-संग इलाका के सेहो चमकाबय के कोशिश कएल गेल अछि.
विकास के बयार बहि गेल अछि. इंफ्रास्ट्रक्चर पर भारी पाई खर्च गेल अछि. लोक सभ पिछला दस-बारह दिन में भेल विकास सं काफी खुश छथिन्ह.
आब सोचिऔ सिर्फ आडवाणी जीक एक दिन के कार्यक्रम के लेल एतेक विकास भ रहल अछि तं अहां सभ अगर अपना गाम...इलाका मे अक्सर कोनो नहि कोनो पैघ नेता के बुलाएब तं कतेक विकास होएत.
अहां सभ के सेहो अपन-अपन इलाका मे राज्य के मंत्री के संग...केंद्रीय मंत्री सभ के बुलाबय के कोशिश होएबाक चाही.
एमएलए...एमपी साहेब के तं अक्सर कोनो नहि कोनो कार्यक्रम होएत रहबाक चाही. एहि सं अहां सभ के सेहो अपन समस्या कहय के मौका मिलत.
मुख्यमंत्री अएताह...मंत्री अएताह....एमपी अएताह...एमएलए अएताह तं ओ अहांक समस्या...परेशानी सं अवगत होएताह...अहांक लेल दू चारि टा घोषणा करताह.
अएताह तं किछ न किछ दsए के जएताह. आखिर वोट के सवाल छै. ओ अहांक समस्या दूर करय के कोशिश जरूर करताह.
सदस्यता लें टिप्पणियाँ भेजें (Atom)